title: Red Dead Redemption 2

text: Pelin ominaisuuksissa on pyritty realistisuuteen. Pelaajan on ylläpidettävä hahmonsa kuntoa syömällä ja nukkumalla. Syöminen vaikuttaa "" tapaan hahmon painoon, jolla on vaikutusta hahmon ulkonäköön ja ominaisuuksiin. Pelaaja voi käydä parturissa vaihtamassa hiustyyliään, leikkaamassa hiuksiaan tai ajamassa partaansa. Hahmon hiukset ja parta kasvavat ajan myötä, eikä pidempää hius- tai partamallia voi valita, ennen kuin hiukset tai parta ovat kasvaneet tarpeeksi. Kylmällä säällä hahmon on pukeuduttava lämpimästi; liian vähäinen pukeutuminen hidastaa hahmon terveyspisteiden palautumista. Vastaavasti kuumassa ympäristössä vaatetusta on vähennettävä. Pelisarjan edellisestä osasta poiketen päähahmo pystyy uimaan, mutta hukkuu väsyttyään. Metsästäessä käytetty ase ja luodin osumakohta vaikuttavat siihen, paljonko eläimen nahasta saa myytäessä rahaa. Esimerkiksi pienriistaa metsästettäessä pelaajan on suositeltavaa käyttää jousipyssyä tai pienikaliiperista kivääriä.


title: Red Dead Redemption 2

text: On vuosi 1899. Dutch van der Linden johtama lainsuojattomien jengi on joutunut pakenemaan Blackwaterin kaupungista lumisille vuorille pieleen menneen ryöstön jälkeen, ja myös jengin saalis on jäänyt jälkeen. Lainsuojattomien aika on lähestymässä loppuaan muuttuvan ja modernisoituvan maailman pyörteissä, joten jengin päämäränä on kerätä riittävästi rahaa lain pakenemisen ja eläköitymisen mahdollistamiseksi. Vuorilla he joutuvat taisteluun verivihollisensa O’Driscollin rikollisjengin kanssa. Dutchin joukko saa selville O’Driscollien suunnitelmat ryöstää teollisuusmagnaatti Leviticus Cornwallille kuuluva arvokasta lastia kuljettava juna. Ryöstön myötä Cornwall pestaa agentti Andrew Miltonin johtaman Pinkertonin etsivätoimiston jäljittämään jengin, joka jatkaa ryöstelyään Dutch van der Linden luvatessa aina seuraavan suuren ryöstön jäävän jengin viimeiseksi ennen eläkepäiviä.


title: Red Dead Redemption 2

text: Agentit Milton ja Ross yllättävät Arthurin tämän ollessa kalastamassa joen rannassa nelivuotiaan Jack Marstonin kanssa. He ovat saaneet tietää junaryöstöstä, ja tarjoavat Arthurille mahdollisuuden välttää rangaistus rikoksistaan, jos hän ilmiantaa Dutchin viranomaisille. Arthur pysyy kuitenkin uskollisena jenginsä johtajalle.


title: Red Dead Redemption 2

text: Valentinen kaupungissa jengin onnistuu suorittaa pankkiryöstö, mutta Cornwallin joukon kanssa käyty tulitaistelu pakottaa ryhmän siirtyvän Lemoynen osavaltioon. Lemoynessa he joutuvat Grayn ja Braithwaiten sukujen riitojen ympäröimäksi. Kuullessaan sukujen hallussa olevasta sisällissodan aikaisista kultakätköistä, Dutch van der Linde pyrkii hyötymään tilanteesta. Juonittelun seurauksena Braithwaitet kidnappaavat John Marstonin pojan Jackin. Jengi kostaa tapahtuneen, ja Jackin saadaan tietää olevan paikallisen rikollispomo Angelo Bronten hallussa. Bronte palauttaa Jackin takaisin, mutta houkuttelee muun jengin samalla virittämäänsä ansaan. Kostoa janoavan Dutch van der Linden johdolla jengi kidnappaa Bronten, ja syöttää hänet alligaattorille.


title: Red Dead Redemption 2

text: Hosea Matthews ja otteiltaan epävarmemmaksi muuttunut Dutch johtavat jengin Saint Denisin kaupunkiin suorittamaan pankkiryöstöä. Pinkertonin etsivätoimiston agentit keskeyttävät jengin suunnitelman. Hosea sekä Lenny Summers saavat tulitaistelun ja pakenemisen lomassa surmansa, ja John Marston joutuu pidätetyksi. Dutch van der Linde, Arthur Morgan, Bill Williamson, Javier Escuella ja Micah Bell onnistuvat pakenemaan kaupungista laivalla, jonka määränpäänä on Kuuba. Laiva ajautuu kuitenkin raivoisan merimyrskyn keskelle, ja veden varaan joutuneet miehet rantautuvat lopulta Guarman saarelle. Guarmassa he sotkeutuvat paikallisten sokeriplantaasien tyrannimaisten omistajien ja orjuutetun paikallisväestön väliseen sotaan. Päästäkseen takaisin Yhdysvaltoihin ryhmän on taisteltava plantaasien omistajia vastaan käytävässä vallankumoustaistelussa.


title: Red Dead Redemption 2

text: Palattuaan Yhdysvaltoihin jengi on jälleen koossa, ja Dutch van der Linde haluaa heidän toteuttavan viimeisen ryöstönsä. Arthur Morgan ja Sadie Adler toimivat vastoin hänen käskyään odottaa sopivaa hetkeä John Marstonin pelastamiseksi, ja onnistuvat auttamaan Marstonin pois vankilasta. Hosea Matthewsin kuoleman myötä Dutchin neuvonantajaksi on noussut Micah Bell, jonka manipuloimana Dutch alkaa kyseenalaistaa Arthurin uskollisuuden jengille. Samaan aikaan Arthur näkee Dutchin muuttuneen vainoharhaiseksi murhaajaksi, joka on hylännyt vanhat ihanteensa. Myöhemmin Arthur saa kuulla sairastuneensa tuberkuloosiin, ja hänen elinaikansa on käymässä vähiin. Oman kuolevaisuutensa kanssa kasvotusten joutunut Arthur alkaa pohtia, kuinka hän voi omilla teoillaan taata muulle jengille paremman tulevaisuuden.


title: Red Dead Redemption 2

text: Pinkertonin agenttien hyökkäys jengin leiriin saa Dutchin uskomaan, että joku jengin jäsenistä on vuotanut tietoja agenteille ja aiheuttanut aiempien ryöstöjen epäonnistumisen. Uuden leiripaikan löydettyään Dutch manipuloi paikallisen intiaaniheimon konfliktiin armeijan kanssa saadakseen huomion pois jengistään. Tämä avaa monen jengin jäsenen silmät, ja ryhmän koko pienenee monen tehdessä lähtönsä. Dutch ja Micah suunnittelevat ryöstön, jonka kohde on armeijan palkkalistoilla oleva juna. Arthur vakuuttaa Johnille, että tämän perheineen on jätettävä jengi ryöstön jälkeen. Myöhemmin Dutch tappaa Leviticus Cornwallin, jota hän syyttää Pinkertonin agenttien usuttamisesta jengin kimppuun. Arthurin luottamus Dutchiin särkyy lopullisesti, kun Dutch jättää hänet oman onnensa nojaan armeijan kanssa käydyssä taistelussa, jättää haavoittuneen Johnin kuolemaan junaryöstön yhteydessä ja kieltäytyy pelastamasta Johnin vangittua kumppania, Abigail Robertsia. Arthur ja Sadie Adler pelastavat Abigailin, tappavat agentti Andrew Miltonin ja saavat tietää Micah Bellin olleen Pinkertonin agenttien tietolähde siitä lähtien, kun hän palasi Guarmasta Yhdysvaltoihin.


title: Red Dead Redemption 2

text: Jengi hajoaa, kun Arthur palaa Dutchin luo ja syyttää Micah’n pettäneen jengin. Dutch, Micah, Bill Williamson ja Javier Escuella kääntyvät Arthuria ja Johnia vastaan. Pinkertonin agentit yhyttävät miehet, mutta he onnistuvat pakenemaan. Takaa-ajon aikana Arthur hyväksyy lähestyvän kuolemansa koittavan pian. Pelaajan valinnasta riippuen Arthur joko auttaa Johnia pakenemaan tai palaa leiriin noutamaan jengin ryöstösaaliin. Micah yllättää Arthurin, ja he käyvät keskenään tappeluun, jonka Dutch keskeyttää. Arthur vakuuttaa Dutchin hylkäämään Micah’n ja lähtemään. Riippuen pelaajan tekemistä Arthurin moraaliin valinnoista Arthur joko kuolee tuberkuloosinsa seurauksena katsellessaan nousevaa aurinkoa, tai joutuu Micah’n teloittamaksi.


title: Red Dead Redemption 2

text: Kahdeksan vuotta myöhemmin John Marston perheineen elää rehellistä arkea. Maatilalla työskentelevä John pakotetaan kuitenkin taistelemaan työnantajaansa uhkaavia lainsuojattomia vastaan. Abigail ja Jack jättävät hänet, koska Abigail uskoo, ettei John pysty pakenemaan menneisyyttään ja vanhaa elämäntapaansa. Tästä rohkaistuneena John ottaa lainan pankista lunastaakseen itselleen maata, jolle hän rakentaa Unclen ja Charles Smithin kanssa kodin perheelleen. Abigailin palattua John kosii häntä. Palkkionmetsästäjäksi ryhtyneen Sadie Adlerin saaman vihjeen myötä John, Sadie ja Charles lähtevät etsimään Micah Belliä vuorilta. He saavat tietää Dutchin ja Micah’n työskentelevän jälleen yhdessä. Dutch kuitenkin ampuu Micahia ylävartaloon ja poistuu paikalta sanomatta sanaakaan, kun John ampuu hänet kostaen Arthurin kuoleman. Leiristä löytyneiden Blackwaterin-ryöstön rahojen avulla John maksaa pankilta saamansa lainan. Myöhemmin John ja Abigail avioituvat ja Sadie ja Charles lähtevät omille teilleen.


title: Red Dead Redemption 2

text: Pelin viimeisessä kohtauksessa Pinkertonin agentit Edgar Ross ja Archer Fordham tarkkailevat Johnin maatilaa."Red Dead Redemption 2" kehitettiin Rockstar Gamesin kaikkien studioiden yhteistyöllä. Pelimoottorina käytettiin yhtiön omaa Rockstar Advanced Game Enginea (RAGE). "Red Dead Redemptionin" osittain säveltänyt Woody Jackson palasi säveltämään jatko-osan. Pelin julkaisua lykättiin kahdesti: alun perin peli oli tarkoitus julkaista vuoden 2017 puolivälissä, mutta julkaisua siirrettiin kevääseen 2018. Helmikuussa 2018 ilmoitettiin pelin julkaisun siirtyvän lokakuulle 2018.


title: Red Dead Redemption 2

text: Pelin verkkomoninpeli "Red Dead Online" julkaistiin beta-versiona 27. marraskuuta 2018 ja avautui kaikille pelaajille 30. marraskuuta.


title: Red Dead Redemption 2

text: Rockstar Games julkaisi 16. lokakuuta 2016 Twitterissä kuvan, jossa oli yhtiön logo samankaltaisella punaisella taustalla kuin "Red Dead Redemptionin" kansikuvassa. Tämä synnytti yleisön joukossa välittömästi huhuja "Red Dead" -pelisarjan mahdollisesta jatko-osasta. 18. lokakuuta Rockstar Games virallisesti julkisti pelin, ja ilmoitti että ensimmäinen traileri julkaistaan 20. lokakuuta. 28. syyskuuta 2017 julkaistiin toinen traileri. Kolmannen trailerin julkaisupäivä oli 2. toukokuuta 2018. Ensimmäinen pelattavuutta esittelevä traileri julkaistiin 9. elokuuta, toinen osa 1. lokakuuta. Viimeinen traileri ennen julkaisua paljastettiin 18. lokakuuta.


title: Red Dead Redemption 2

text: "Red Dead Redemption 2" sai arvosteluja keräävän Metacritic-sivuston mukaan ”laajaa ylistystä” kriitikoilta. Se on Metacriticin korkeimmalle arvosteltu PlayStation 4 ja Xbox One -peli yhdessä "Grand Theft Auto V:n" kanssa.


title: Red Dead Redemption 2

text: "Game Informer" antoi pelille täydet pisteet kehuen sen avoimen pelimaailman syvyyttä ”teknillisenä menestyksenä, jonka jokaisen pelaajan tulisi kokea”. IGN antoi pelille myös täydet pisteet kutsuen sitä yhdeksi modernin ajan parhaimmista peleistä, ja vertasi sitä "Grand Theft Auto V:een". Muropaketti ilmaisi pelin olevan ”kokonaisen sukupolven määrittelevä mestariteos”, mutta huomautti sen olevan ”kankea ja hidastempoinen” johtuen sen realismin tavoittelusta.


title: Red Dead Redemption 2

text: "Red Dead Redemption 2" sai eniten palkintoja The Game Awards -palkintogaalassa joulukuussa 2018. Se sai yhteensä neljä palkintoa parhaasta tarinasta, musiikista, äänisuunnittelusta ja näyttelysuorituksesta (Roger Clark Arthur Morganina).


title: Agrafiótis

text: Agrafiótis () on joki, joka virtaa Evrytaníassa läntisessä Keski-Kreikassa. Sen pituus on noin 50 kilometriä. Joki saa alkunsa Ágrafa-vuorilta, joista se on saanut nimensä, läheltä Trováton kylää ja se laskee Kremastán tekojärveen, jonka laskujokena toimii Achelóos.


title: Elissónas

text: Elissónas (, ), antiikin Helisson (), on joki, joka virtaa Arkadiassa Peloponnesoksen niemimaalla Kreikassa. Se on Alfeiós-joen sivujoki ja sen pituus on noin 34 kilometriä. Joki saa alkunsa Maínalo-vuorelta ja se laskee Alfeiókseen lähellä Thoknían ja Marathoússan kyliä.


title: Elissónas

text: Kreikkalaisessa mytologiassa joki sai nimensä Helissonista, joka oli Arkadian kuninkaan Lykaonin poika. Antiikin aikana joen alkulähteillä sijaitsi Helisson-niminen kaupunki. Alajuoksullaan joki virtasi Megalopoliin kaupungin halki ja se läpäisee nykyisin kaupungin arkeologisen alueen.


title: Erýmanthos (joki)

text:
Erýmanthos () on joki, joka virtaa Akhaian ja Arkadian alueilla Peloponnesoksen niemimaalla Kreikassa. Se on Alfeiós-joen sivujoki ja sen pituus on noin 50 kilometriä. Joki saa alkunsa Erýmanthos-vuorelta läheltä Platanítsan ja Agrámpelan kyliä ja se laskee Alfeiókseen Arkadian ja Eliksen rajalla lähellä Tripotamián ja Lekánin kyliä.
Kreikkalaisessa mytologiassa joki yhdistettiin Erymanthos-nimiseen joen jumalaan. Antiikin aikana joki virtasi läheltä Psofiksen kaupunkia lähellä nykyistä Psofídan kylää.


title: Kráthis

text:
Kráthis () on joki, joka virtaa Akhaiassa Peloponnesoksen niemimaalla Kreikassa. Sen pituus on noin 40 kilometriä. Joki saa alkunsa Aroánia-vuorilta läheltä Zaroúchlan kylää ja se laskee Korintinlahteen lähellä Paralía Porovítsiksen ja Kráthin kyliä.
Pausaniaan mukaan Calabrian Krathis-joki (Crathis) sai nimensä Akhaian Krathiksesta.


title: Madourí

text:
Madourí () on Kreikan saari, joka kuuluu Jooniansaarten saariryhmään ja tarkemmin Tilevoḯdes- ja Prigkiponísia-saariin. Se sijaitsee Joonianmeressä Lefkaksen saaren itäpuolella. Saaren pinta-ala on 0,13 neliökilometriä ja se on asumaton (vuonna 2011). Hallinnollisesti Madourí kuuluu Lefkaksen kuntaan, Lefkaksen alueyksikköön ja Jooniansaarten alueeseen.
Madourí sijaitsee Lefkaksen Nydrín kylän edustalla noin 800 metriä Lefkaksen rannikosta. Saari tunnetaan erityisesti 1800-luvulla eläneen runoilija Aristotélis Valaorítiksen kartanosta, joka sijaitsee saaren länsirannalla eli Nydrín puoleisella rannalla. Saari on edelleen Valaorítiksen suvun omistuksessa.


title: Madourí

text: Madourín koillispuolella sijaitsee Spártin saari ja kaakkoispuolella Skorpiós ja Skorpídi.


title: Maínalo

text:
Maínalo (), antiikin Mainalos (), on vuori Peloponnesoksen niemimaalla Kreikassa. Sen korkeus on 1 981 metriä.
Maínalo-vuori sijaitsee Arkadian alueyksikön alueella linnuntietä noin 22 kilometriä luoteeseen Trípolin kaupungista. Vuorella sijaitsee Kápsian luola. Sen rinteellä on myös hiihtokeskus. Maínalo on Natura 2000 -aluetta.


title: Maínalo

text: Kreikkalaisessa mytologiassa vuori sai nimensä Arkadian kuningas Lykaonin pojasta Mainaloksesta. Antiikin aikana Mainalos-vuori oli Panin kultin keskus.


title: Páiko

text:
Páiko () on vuori Makedoniassa Pohjois-Kreikassa. Sen korkeus on 1 650 metriä.
Páiko-vuori sijaitsee Péllan ja Kilkíksen alueyksiköiden alueella Keski-Makedoniassa noin kymmenen kilometriä länteen Gouménissan kaupungista ja noin 20 kilometriä pohjoiseen Giannitsán kaupungista. Vuoren huipulla on ylätasanko. Páikon ympäristön kyliä ovat muun muassa Gríva, Kastanerí, Karpí ja Livádia.


title: Peristerés

text:
Peristerés (, ), antiikin Pythaia (), on pieni Kreikan saari, joka kuuluu Jooniansaarten saariryhmään. Se sijaitsee Joonianmeressä Korfun saaren koillisrannikon ja Albanian rannikon välissä. Saaren asukasluku on 1 (vuonna 2011). Hallinnollisesti Peristerés kuuluu Kassopaían kunnallisyksikköön, Korfun kuntaan, Korfun alueyksikköön ja Jooniansaarten alueeseen.
Saarella on majakka, jonka korkeus on 17 metriä ja valon korkeus merenpinnasta 32 metriä. Sen rakensivat englantilaiset vuosina 1823–1828. Majakka tunnetaan myös italialaisperäisillä nimillä Kaparelli ja Tiniozo (Tígnoso).


title: Sofadítis

text: Sofadítis () eli Sofadítikos (Σοφαδίτικος) on joki, joka virtaa Thessaliassa Kreikassa. Se on Enipéas-joen ja samalla Pineiós-joen sivujoki. Joki on padottu lähellä Loutropigín kylää, minkä kautta on luotu Smókovon tekojärvi. Sofadítiksen varrella sijaitsee muun muassa Sofádeen kaupunki. Joki laskee Enipéakseen lähellä Palamáksen kaupunkia.


title: Thiliá

text: Thiliá (, myös Θηλειά, "Thileiá") on Kreikan saari, joka kuuluu Jooniansaarten saariryhmään ja tarkemmin Tilevoḯdes-saariin. Se sijaitsee Joonianmeressä Meganísin saaren länsipuolella sen ja Lefkaksen välissä. Saaren pinta-ala on 0,16 neliökilometriä ja se on asumaton (vuonna 2011). Hallinnollisesti Thiliá kuuluu Meganísin kuntaan, Lefkaksen alueyksikköön ja Jooniansaarten alueeseen.


title: Tilevoḯdes

text: Tilevoḯdes (, myös Τάφιοι Νήσοι, "Táfioi Nísoi"), antiikin Teleboides () tai Tafiai (), on Kreikan saariryhmä, joka kuuluu Jooniansaariin. Sen saaret sijaitsevat Joonianmeressä Lefkaksen saaren ja Aitolia-Akarnanian länsirannikon välissä. Saarten asukasluku on (vuonna 2011). Saariryhmän suurimmat saaret ovat Kálamos, Meganísi ja Kastós. Hallinnollisesti saaret kuuluvat joko Lefkaksen tai Meganísin kuntaan ja Jooniansaarten alueeseen.


title: Tilevoḯdes

text: Saariryhmään voidaan lukea myös varsinaisen Tilevoḯdes-saariryhmän eteläpuolella sijaitsevat saaret Átokos ja Arkoúdi. Saariryhmän luoteisimmat, pienet saaret tunnetaan erikseen nimellä Prigkiponísia (Πριγκηπονήσια, ”Prinssisaaret”). Niihin kuuluvat Skorpiós, Spárti, Madourí, Skorpídi, Chelóni ja Tsokári.


title: Tilevoḯdes

text: Perinteisesti saaret ja erityisesti Meganísi on yhdistetty Homeroksen mainitsemaan "Tafoksen" saareen, joka sijaitsi jossakin Ithakan lähellä. Tähän viittaa myös saariryhmän toinen nimi.


title: Torvi (ravintola)

text: Torvi on vuonna 1966 perustettu ravintola Lahdessa osoitteessa Loviisankatu 8. Samassa rakennuksessa toimii lisäksi Pikkuteatteri ja ravintola Tirra sekä aiemmin myös Tirran Monttu. Teatterin juhlasali on ollut käytössä vuodesta 1912, ja siellä on esiintynyt 1920-luvulla muun muassa J. Alfred Tanner. Torvi on yksi Suomen ensimmäisistä diskoista. Ravintolan sisustukseen ovat vuosikymmenten ajan kuuluneet katosta roikkuvat torvet, lavan seinustalle ripustettu punainen moottoripyörä, WC-käytävän oviaukon rautakettingit, ulko-ovien olutpullon muotoiset ovenkahvat sekä tuoreempien muistoesineiden joukossa mm. suurikokoinen bassokitaran muotoinen koriste-esine, joka on basisti Pitkä Lehtisen 40-vuotissyntymäpäivälahja.


title: Torvi (ravintola)

text: Torven alkuperäisiä omistajia olivat ravintoloitsija Luukas Valtari (1916–1992) ja hänen poikansa Niilo ”Nippe” Valtari. Ravintola myytiin vuonna 2013. Uusiin omistajiin kuuluu muun muassa Tehosekoitin-yhtyeen basisti Hannu Kilkki. Torven pitkäaikainen portsari ja tapahtumapäällikkö Jarttu Mustonen on palkittu Femmagaalan elämäntyöpalkinnolla ja Hämeen taidetoimikunnan Pro Arte Tawastica -kunniakirjalla. Mustonen jäi eläkkeelle marraskuussa 2016.


title: Whispered

text: Whispered on suomalainen melodinen death metal -yhtye, jonka musiikissa on vaikutteita japanilaisesta kansanmusiikista ja japanilaisesta mytologiasta.


title: Whispered

text: Studioalbumit


title: Yhdysvaltain siirtokunta-aika

text: Yhdysvaltain siirtokunta-aika kattaa Yhdysvaltain historiassa aikakauden ensimmäisen englantilaisen siirtokunnan perustamisesta vuonna 1587 Yhdysvaltain itsenäistymiseen vuonna 1776.


title: Yhdysvaltain siirtokunta-aika

text: Ensimmäinen brittien siirtokunta nykyisten Yhdysvaltojen alueella oli Roanoke nykyisessä Pohjois-Carolinassa. Walter Raleigh lähetti saarelle runsaat sata siirtolaista vuonna 1587, mutta kun brittilaivoja saapui uudestaan paikalle 1590, siirtokunta oli kadonnut. Vuonna 1607 britit perustivat nykyiseen Virginiaan Jamestownin siirtokunnan. Kaupunki kasvoi osin siksi, koska siirtolaiseksi lähtevä sai ilmaisen laivamatkan ja lopulta 100 eekkeriä maata vastineeksi siitä, että hän suostui tekemään sopimuspalvelijana seitsemän vuoden ajan töitä London Company -yhtiölle määränpäässä. Jamestown kärsi aluksi vakavaa puutetta ja nälänhätää. Vuosien kuluessa siirtokunnan talous kehittyi, ja vuonna 1619 sen valitsema edustuslaitos kokoontui ensimmäisen kerran. Siirtokunnan kuolleisuus säilyi kuitenkin korkeana, ja asukasluku kasvoi vain hitaasti. Vuonna 1622 intiaanit tappoivat lähes 350 uudisasukasta. Virginiaan oli tullut 1600-luvun puoliväliin mennessä jo noin 40 000 englantilaista siirtolaista. Ensimmäiset orjat tuotiin viimeistään vuonna 1619.


title: Yhdysvaltain siirtokunta-aika

text: Myös "Mayflower"-laivalla uskonnollista vainoa Hollantiin paenneiden Pohjois-Englannin separatistien, "pilgrimien" eli ‘pyhiinvaeltajien’, oli vuonna 1620 alun perin tarkoitus matkata Virginiaan. Myrskyn vuoksi he purjehtivat paljon pohjoisemmaksi ja laskivat ensiksi maihin nykyisen Cape Codin niemellä. Lopulta he perustivat siirtokunnakseen Plymouthin nykyisessä Massachusettsissa. Paikalliset intiaanit auttoivat heitä selviytymään talvesta ja seuraavasta kesästäkin, ja pyhiinvaeltajat viettivät vuoden 1621 sadonkorjuujuhlaa yhdessä intiaanien kanssa ensimmäisenä kiitospäivänä.


title: Yhdysvaltain siirtokunta-aika

text: Vuosista 1628–1629 alkaen Amerikkaan alkoi muuttaa Englannin valtiokirkkoja vastustaneita puritaaneja, jotka perustivat ensimmäisen siirtokuntansa 1630. Seuraavan vuosikymmenen aikana puritaaneja saapui Uuteen-Englantiin Bostonin eteläpuolelle 15 000 – 20 000. He kehittivät oman hallintojärjestelmänsä ja alkoivat perustaa pieniä kaupunkeja. Puritaaneilla on katsottu olleen vaikutuksensa koko amerikkalaisen kansanvallan syntyyn, mutta toisaalta heidän ankarat säädöksensä kahlitsivat ajattelun ja toiminnan vapautta.


title: Yhdysvaltain siirtokunta-aika

text: Kanadaan oli asettunut ranskalaisia ja itärannikolle turkiskauppaa hallitsevia hollantilaisia. Englantilaiset siirtokunnat saivat kuitenkin tukea emämaastaan ja olivat siksi kilpailijoitaan elinvoimaisempia. Englannin hallituksen tavoitteet Pohjois-Amerikassa olivat sekä taloudellisia että uskonnollisia, kun kiusalliset eriuskoiset kuten puritaanit ja kveekarit muuttivat Uuteen-Englantiin. Lähtijät tavoittelivat aluksi lähinnä uskonnonvapautta, mutta myöhemmin tulijat etsivät myös vapaan ja vauraan elämän ehtoja, joita Euroopaa ei kyennyt antamaan.


title: Yhdysvaltain siirtokunta-aika

text: Massachusettsin siirtokunnassa arvostettiin olosuhteiden ankaruudesta huolimatta koulutusta. 1636 perustettiin ensimmäinen college tulevan sukupolven papiston kouluttamiseksi. Vuonna 1638 John Harvard lahjoitti testamentilla uudelle oppilaitokselle kirjaston ja puolet maatilastaan. Siitä lähtien Yhdysvaltain ensimmäinen yliopisto kantoi hänen nimeään. Myös alempiin koulutusasteisiin kiinnitettiin huomiota. Jo vuonna 1624 annettiin säädös koulutuksesta college-tason alapuolella, mutta se osoittautui tehottomaksi. Viisi vuotta myöhemmin, todettuaan että "muuan tuon vanhan harhaanjohtajan Saatanan tärkeimmistä keinoista on pitää ihmiset tietämättöminä kirjoituksista", Massachusettsin lainsäätäjäkunta vaati jokaista viidenkymmenen talouden kuntaa ”heti nimittämään lukemisen ja kirjoituksen opettajan ja huolehtimaan hänen palkkauksestaan”. Jokaisen sadan talouden kunnan oli lisäksi järjestettävä latinan opetus yliopistoon aikoville. Näitä säädöksiä myös jäljiteltiin muissa Uuden Englannin siirtokunnissa, paitsi Rhode Islandissa. Näin Amerikassa ensimmäisenä englanninkielisistä maista määrättiin oppivelvollisuus voimaan.


title: Yhdysvaltain siirtokunta-aika

text: Pohjois-Amerikan itärannikolle oli 1740-lukuun mennessä muodostunut kolmentoista brittisiirtokunnan ketju pohjoisen New Hampshirestä etelän Georgiaan. Rannikosta 150 kilometriä sisämaahan oli asuttua aluetta; sen takana oli intiaanien ja ranskalaisten maata. Florida kuului tuolloin Espanjalle ja Kanada Ranskalle.


title: Yhdysvaltain siirtokunta-aika

text: Vuodesta 1700 vuoteen 1760 kolmentoista siirtokunnan väestö kasvoi noin 250 000:sta yli puolentoista miljoonan – suunnaton määrä sen ajan mittapuulla ja suhteellisena kasvuvauhtina ainutlaatuinen maailmanhistoriassa. Kenties vieläkin hämmästyttävämpää oli kuitenkin muutamien tuhansien johtavien perheiden nopea erottuminen ja niiden varallisuuden ja vallan nopea kasvu. Amerikan paikallishallinto perustui harvainvaltaan, jonka edellytyksinä oli äänioikeuden rajaaminen vain melko suuren omaisuuden haltijoille sekä osanotto-oikeuden epääminen uudisasutukselta. Kokonaiset uudet suurehkot kaupungit jäivät ilman edustajia kokouksissa, tai ne saivat vain vähäisen edustuksen.


title: Yhdysvaltain siirtokunta-aika

text: Englanti ja Ranska kilpailivat Pohjois-Amerikan herruudesta lähes kahden vuosisadan ajan. Suuren siirtomaasodan 1756–1763 jälkeen Pariisin rauhassa Ranska joutui luopumaan kakista Pohjois-Amerikan omistuksistaan, ja se menetti Mississippin itäpuoliset alueet ja Kanadan Britannialle.


title: Yhdysvaltain siirtokunta-aika

text: Brittisiirtokunnissa näkyi jo 1700-luvulla omaleimaisen amerikkalaisia piirteitä. Väestönkasvu oli nopeaa, ja amerikkalaisia oli vuoden 1775 tienoilla jo noin 2,5 miljoonaa. Amerikkalaisten keski-ikä oli korkeampi ja ravitsemustilanne parempi kuin eurooppalaisten. Syntyvyys oli korkea ja väestönkasvua vauhditti myös siirtolaisuus. Vuonna 1775 jo lähes kolmasosa amerikkalaisista oli syntyperältään ei-englantilaisia.


title: Yhdysvaltain siirtokunta-aika

text: Nykyisten Yhdysvaltain alueelle tuotiin vuoteen 1770 mennessä 400 000 – 500 000 orjaa Afrikasta. Orjia oli kaikissa siirtokunnissa. Pohjoisessa heidän asemansa vastasi valkoisten palkollisten asemaa, mutta etelän plantaaseilla he elivät omistajilleen alistettuina. Orjakapinoita ei kuitenkaan juurikaan ollut.


title: Yhdysvaltain siirtokunta-aika

text: Amerikkalaisten tehtävänä oli tuottaa emämaalle raaka-aineita kun englantilaiset pyrkivät Pohjois-Atlantin kaupalliseen hegemoniaan. Vastikkeeksi amerikkalaiset saivat brittiläisiä manufaktuurituotteita. Merkantilististen oppien mukaisesti siirtokuntien ja emämaan välinen merenkulku ja kauppa oli monopolisoitu amerikkalaisten ja englantilaisten yksinoikeudeksi, ja ulkomainen kilpailu oli kielletty. Tämä asetti tiettyjä esteitä siirtokuntien talouselämän kehitykselle, vaikka se takasikin hyvät markkinat amerikkalaisille tuotteille. Amerikkalaiset kävivät myös salakauppaa espanjalaisten ja ranskalaisten kanssa Länsi-Intian saarilla.


title: Yhdysvaltain siirtokunta-aika

text: Siirtokuntien talouden perustana oli maatalous ja omavaraiset perheviljelmät, farmit. Maata oli runsaasti tarjolla. Pennsylvania tunnettiin “leipäkorina”, ja muista siirtokunnista saatiin tupakkaa, riisiä ja indigoa. Merenkulku, kalastus sekä rauta- ja tekstiiliteollisuus olivat keskittyneet Uuteen-Englantiin.


title: Yhdysvaltain siirtokunta-aika

text: 1730- ja 1740-lukujen herätysliike "Great Awakening" mursi Harvardin ja Yalen kasvattaman papiston valtaa, erotti kirkon valtiosta ja loi elintilaa myöhempien Yhdysvaltain lukuisille lahkoille ja uskonnollisille yhteisöille. Siirtokuntien itsehallintokäytönnöt jäljittelivät yhä Britannian hallitusmuotoa. Eri nimillä tunnetut lainlaatijakunnat olivat yleensä kaksikamarisia laitoksia. Kuvernöörin apuna toimi neuvosto ja alahuoneena toimi asukkaiden valitsema edustajakokous. Valtaa käyttivät usein paikalliset mahtisuvut. Äänioikeutettujen määrä oli suurempi kuin Britanniassa, ja noin 50–70 prosenttia valkoisista täysi-ikäisistä miehistä oli äänioikeutettuja. Äänioikeuden ehtona oli tavallisimmin 50 eekkerin maaomaisuus tai 50 punnan muu varallisuus. Naiset, orjat, intiaanit ja juutalaiset eivät vielä 1700-luvulla saaneet äänestää.


title: Alppihiihdon maailmancup 2016–2017

text: Alppihiihdon maailmancup 2016–2017 oli historian 51. alppihiihdon maailmancup -kausi. Kausi alkoi Itävallan Söldenissä 22. lokakuuta 2016 ja päättyi Yhdysvaltain Aspenissa 19. maaliskuuta 2017. Miehillä oli 36 osakilpailua 17 eri paikassa ja naisilla 37 osakilpailua 19 eri paikassa. Kauden aikana miehet ja naiset kilpailivat yhdessä kaupunkitapahtumassa ja miehillä oli ohjelmassa myös parisuurpujottelu. Lisäksi kalenterissa oli Aspenissa järjestetty joukkuekilpailu.


title: Longarone

text: Longarone on kunta Pohjois-Italiassa Bellunon maakunnassa Veneton alueella. Kunta perustettiin vuonna 2014, kun Castellavazzon kunta liitettiin Longaronen kuntaan.


title: Longarone

text: Kaupunkia kohtasi suuri tuho 9. lokakuuta 1963, kun tulva pyyhkäisi 4 kilometriä Longaronesta etelään sijaitsevan Fortognan kylän maan tasalle. Kylän yläpuolelle rakennettiin 1950-luvun lopulla Vajontin pato, joka oli aikansa suurimpia. Tekojärven vieressä olevalta vuorelta irtosi suuri maanvyöry järveen aiheuttaen tsunamin, joka pyyhkäisi yli padon ja tuhosi koko kylän. Uhrit haudattiin kylän lähelle perustettuun hautausmaahan. Vajontin uhrien monumentaalinen hautausmaa ("Cimitero Monumentale delle Vittime del Vajont") uusittiin vuonna 2004. Siellä on 1 910 valkoista marmorilaattaa: yksi jokaiselle uhrille.


title: Yhdysvallat toisessa maailmansodassa

text: Yhdysvallat osallistui toiseen maailmansotaan Euroopassa liittoutuneiden puolella akselivaltoja vastaan ja Tyynellämerellä Japania vastaan.


title: Yhdysvallat toisessa maailmansodassa

text: Toinen maailmansota alkoi Adolf Hitlerin Saksan hyökkäyksestä Puolaan. Rooseveltin hallinto hylkäsi Yhdysvaltain isolationalistisen ulkopolitiikan ja allekirjoitti Lend-Lease-ohjelman, jossa yhdysvaltalaisia puolustustarvikkeita toimitettiin Yhdistyneelle kuningaskunnalle, Ranskalle, Neuvostoliitolle ja Kiinalle sodassa akselivaltoja vastaan. Maailmansodan päättyessä taloutensa sodankäyntiin mobilisoinut Yhdysvallat vastasi yli puolesta maailman teollisuustuotannosta. 14. elokuuta 1941 presidentti Roosevelt ja Yhdistyneen kuningaskunnan pääministeri Winston Churchill antoivat Atlantin julistuksen, jossa maat ilmoittivat tavoitteistaan sodanjälkeisessä tulevaisuudessa.


title: Yhdysvallat toisessa maailmansodassa

text: 7. joulukuuta 1941 Japanin keisarikunta, Saksan liittolainen Tyynellämerellä, teki 2 403 yhdysvaltalaisen hengen vaatineen yllätyshyökkäyksen Yhdysvaltain laivastotukikohtaan Pearl Harborissa Havaijilla. Yhdysvaltain laivaston aluksista upposivat viisi taistelulaivaa, kolme risteilijää, kolme hävittäjää, mutta Japanin suunnitelma tuhota Yhdysvaltain koko Tyynenmeren-laivasto kokonaan epäonnistui. 8. joulukuuta 1941 presidentti Roosevelt piti puheen Yhdysvaltain kongressille, joka antoi sodanjulistuksen Japanille. 11. joulukuuta 1941 Saksa julisti sodan Yhdysvalloille, mikä laajensi Euroopan-sodan maailmanlaajuiseksi konfliktiksi. Yhdysvallat astui sotaan liittoutuneiden puolella. Ensimmäisen puolen vuoden yhdysvaltalaiset joutuivat perääntymään Tyynellämerellä, jossa japanilaiset linnoittivat Tyynenmeren saaret ja Euroopan mailta vallatut Kaakkois-Aasian siirtomaat. Vuoden 1942 kesäkuun alkupuoliskolla yhdysvaltalaiset saavuttivat voiton Midwayn taistelussa ja sotilaallinen voimatasapaino Tyynellämerellä kääntyi Yhdysvaltain hyväksi. Yhdysvaltalaiset joukot myös osallistuivat brittien kanssa Pohjois-Afrikan sotaretkeen, jonka päätteeksi saksalaiset ajettiin pois Pohjois-Afrikasta. Natsi-Saksan operaatio Barbarossan strateginen ja taktinen epäonnistuminen itärintamalla johti akselivaltojen heikentymiseen Euroopassa vuoden 1943 kesästä lähtien. Samana vuonna yhdysvaltalaiset osallistuivat maihinnousuihin Sisiliassa ja Italian niemimaalla, mikä aiheutti Italian fasistidiktaattorin Benito Mussolinin kukistumisen.


title: Yhdysvallat toisessa maailmansodassa

text: Vuonna 1944 Yhdysvallat lähetti joukkoja ja kalustoa Länsi-Eurooppaan suunnattua massiivista maihinnousua varten. 6. kesäkuuta 1944 operaatio Overlord alkoi länsiliittoutuneiden maihinnousulla Normandian rannikolle Ranskassa. Kahdessa kuukaudessa liittoutuneet varmistivat sillanpääasemia Pohjois-Ranskassa, mikä avasi länsirintaman Euroopassa ja puristi Saksan länsiliittoutuneiden ja Neuvostoliiton väliin. Länsiliittoutuneet vapauttivat Ranskan, Belgian, Luxemburgin ja Alankomaat Saksan miehityshallinnosta. Vuoden 1944 joulukuussa alkoi natsi-Saksan hyökkäys Ardenneille, jossa saksalaiset aikoivat piirittää länsirintaman yhdysvaltalaiset ja brittiläiset joukot mottiin. Yhdysvaltain vahvistusjoukkojen kuitenkin onnistui ajaa saksalaiset pois Ardenneilta ja Saksan viimeinen offensiivi tyrehtyi. Kun Saksan puolustus alkoi romahtaa, Yhdysvallat ja Yhdistynyt kuningaskunta käynnistivät Saksan asutuskeskusten ilmapommitukset, joissa lähes kaikki saksalaiset suurkaupungit tuhottiin maan tasalle. Presidentti Roosevelt, Winston Churchill ja Josif Stalin sopivat Jaltan konferenssissa Saksan sotilasmahdin lopettamisesta ja kansallisosialistisen hallinnon muuttamisesta demokraattiseksi valtiomuodoksi. Liittoutuneet päättivät jakaa Saksan ja Itävallan neljäksi miehitysvyöhykkeeksi Yhdysvaltain, Yhdistyneen kuningaskunnan, Ranskan ja Neuvostoliiton kesken. Roosevelt kuoli kesken virkakautensa 12. huhtikuuta 1945 ja uudeksi presidentiksi tuli Rooseveltin kabinetin varapresidentti Harry S. Truman. 30. huhtikuuta 1945 Hitler teki itsemurhan ja Neuvostoliitto valtasi Berliinin. 8. toukokuuta 1945 Saksa allekirjoitti ehdottoman antautumissopimuksen ja Euroopan-sota päättyi.


title: Yhdysvallat toisessa maailmansodassa

text: Saksan kukistumisen jälkeen Yhdysvaltain sotaponnistelut kääntyivät Tyynenmeren sodan päättämiseksi. Yhdysvaltain laivasto tuhosi täysin Japanin keisarillisen laivaston ja ilmavoimat. Yhdysvaltalaiset pommittajat alkoivat hävittää Japanin kaupunkeja muun muassa Tokion, Osakan ja Koben suurissa palopommituksissa. Iwo Jiman ja Okinawan saarten valtaamisen jälkeen Yhdysvallat laati suunnitelman Japanin maihinnoususta, joka nimettiin operaatio Downfalliksi. Operaatio Downfall kuitenkin peruuttiin, koska yhdysvaltalaiset ja eurooppalaiset tiedemiehet kehittivät Manhattan-projektissa maailman ensimmäisen atomipommin. Hiroshiman ja Nagasakin pommitukset ja Neuvostoliiton hyökkäys Japanin joukkoja vastaan Mantšuriassa painostivat Japanin hallituksen hyväksymään Potsdamin julistuksen ehdot. 15. elokuuta 1945 Japanin hallituksen valtuutetut allekirjoittivat ehdottoman antautumissopimuksen Yhdysvaltain laivaston taistelulaivan USS "Missourin" kannella. Japanin antautuminen päätti toisen maailmansodan. Toinen maailmansota oli kallein konflikti Yhdysvaltain historiassa ja puoli miljoonaa yhdysvaltalaista uhrasi henkensä siinä.


title: Yhdysvallat toisessa maailmansodassa

text: Uuden maailmansodan estämiseksi sodan voittajavaltiot perustivat 24. lokakuuta 1945 maailmanlaajuiseksi rauhanjärjestöksi Yhdistyneet kansakunnat. Yhdistyneet kansakunnat perustettiin Yhdysvalloissa: sen peruskirja allekirjoitettiin San Franciscossa ja sen päämaja sijaitsee New Yorkissa. Yhdysvalloista tuli yksi Yhdistyneiden kansakuntien turvallisuusneuvoston viidestä pysyvästä jäsenmaasta ja täten vaikutusvaltainen tekijä maailmanpolitiikassa.


title: Lukion taulukot

text: Lukion taulukot: "matematiikka fysiikka kemia, tietotekniikka" (vuoden 1989 nimitys Lukion taulukot : "matematiikka, kemia ja fysiikka, atk, tähtitiede") on suomenkielinen vuonna 1989 julkaistu Esko Rannan ja Matti Tiilikaisen kirjoittama hakuteos. Se oli WSOY:n kilpailija Maolille. Kirjasta tehtiin painoksia alkaen 1989 ja sen viimeisin viides painos ilmestyi 1993. Teos on hyväksytty käytettäväksi ylioppilastutkinnon matematiikan kokeissa ja reaalikokeessa.


title: John McLean

text: John McLean voi tarkoittaa ainakin seuraavia henkilöitä:


title: Arttu Likola

text: Arttu Eemil Vihtori Likola (s. 24. syyskuuta 1994 Jyväskylä) on suomalainen jääkiekkoilija. Hän on pelipaikaltaan vasen laitahyökkääjä.


title: Arttu Likola

text: Likola on JYPin kasvatti. Hän oli kaudella 2010–2011 seuran B2-nuorten paras maalintekijä 20 osumallaan, joilla Likola sijoittui koko B2-nuorten SM-sarjan maalipörssissä kolmanneksi. Kaudella 2011–2012 hän oli JYPin B-nuorten paras maalintekijä ja toiseksi paras pistemies tehoilla 15+12=27, kuten myös seuraavalla 2012–2013 kaudella A-nuorissa tehoilla 14+15=29. Likola voitti myös joukkueen sisäisen tehotilaston lukemalla +4. Kaudella 2013–2014 hän jakoi 14 osumallaan JYPin A-nuorten sisäisen maalipörssin voiton Patrik Forsbergin kanssa ja voitti joukkueen sisäisen tehotilaston lukemalla +10. Likola debytoi samalla kaudella myös miesten peleissä pelattuaan viisi Mestis-ottelua JYP-Akatemiassa.


title: Arttu Likola

text: Kaudeksi 2014–2015 Likola teki JYP-Akatemian kanssa vuoden mittaisen Mestis-sopimuksen. Hän pelasi tulokaskautensa aikana 25 runkosarja- ja kolme playoff-ottelua tehopistein 2+3=5, mutta osa Likolan kaudesta eteni kuitenkin vielä JYPin A-nuorissa. Kaudella 2015–2016 hän oli JYP-Akatemian paras maalintekijä ja toiseksi paras pistemies Waltteri Lehtosen jälkeen tehoilla 10+13=23. Likola oli Mestiksen karsintasarjassa tehoilla 5+3=8 joukkueen paras maalintekijä ja jakoi sisäisen pistepörssin voiton Mikko Virtasen kanssa.


title: Arttu Likola

text: Huhtikuussa 2016 Likola teki kaksivuotisen SM-liigasopimuksen JYPin kanssa. Hän aloitti kauden 2016–2017 kuitenkin JYP-Akatemiassa, jonka varakapteeniksi Likola nimettiin. Hän teki liigadebyyttinsä JYPissä 18. lokakuuta 2016 Rauman Lukkoa vastaan. Likola merkittiin joukkueen kakkosketjuun Henri Kannisen ja Mikko Salmion viereen. Hän sai ottelussa jääaikaa 9.52 minuuttia. Likola toimi myös JYPin kärsijänä yhden kahden minuutin jäähyn ajan joukkueen saamasta rangaistuksesta liian monesta pelaajasta jäällä. Liigauransa avausmaalin hän teki 10. helmikuuta 2017 Saimaan Palloa vastaan. Likola pelasi suurimman osan alkukaudestaan lopulta Akatemian vahvuudessa ja oli joukkueen toiseksi paras maalintekijä ja kolmanneksi paras pistemies tehoilla 14+14=28. Siirtotakarajan jälkeen hän jäi kuitenkin JYPin vahvuuteen. Likola teki siellä 21 runkosarja- ja seitsemässä playoff-ottelussa tehot 3+2=5. Hän voitti kauden päätteeksi SM-pronssia.


title: Arttu Likola

text: Alkukaudella 2017–2018 Likola pelasi JYPissä 19 runkosarja- ja kuusi Mestarien liigan ottelua tehden yhden syöttöpisteen. Hän voitti CHL:n mestaruuden. Likola pelasi myös kymmenen ottelua lainalla Mestis-joukkue KeuPa HT:ssä. Hän jäi JYPissä melko pieneen rooliin ja lopulta SM-liigan siirtotakarajalla maaliskuussa 2018 seura vuokrasi Likolan loppukaudeksi Saimaan Palloon.


title: Arttu Likola

text: Kaudeksi 2018–2019 Likola siirtyi vuoden mittaisella sopimuksella Mestis-joukkue KeuPa HT:hen. Hän oli Suomen Cupissa tehoilla 3+5=8 osumallaan joukkueen paras maalintekijä Waltteri Lehtosen kanssa ja toiseksi paras pistemies Jesse Pelamon jälkeen. Likola pelasi runkosarjassa 13 ottelua, kunnes marraskuussa 2018 hänen sopimuksensa KeuPan kanssa purettiin yhteisymmärryksessä, kun Likola halusi pitää toistaiseksi taukoa jääkiekosta.


title: Arttu Likola

text: Likola valmistui ylioppilaaksi Voionmaan lukiosta syksyllä 2013.


title: Nicolaus Flüeläinen

text: Pyhä Nicolaus Flüeläinen, Nicholas de Flühe tai veli Klaus (1417 – 21. maaliskuuta1487 Flüelissä Obwaldenin kantonissa Sveitsissä) on katolinen pyhimys, sveitsiläinen erakko, askeetti ja mystikko. Häntä pidetään Sveitsin sekä paavillisen sveitsiläiskaartin suojeluspyhimyksenä.


title: Nicolaus Flüeläinen

text: Nicolaus Flüeläinen syntyi vuonna 1417 Obwaldenin kantonissa Sveitsissä varakkaan maanviljelijän perheeseen. Hänen isänsä oli "Heinrich von Flüe" ja äitinsä "Hemma Ruobert". Vuodesta 1440 vuoteen 1444 osallistui hän vanhaan Zürichin sotaan. Sodan jälkeen hän meni naimisiin Dorothea Wyssin kanssa, jonka kanssa hän sai kymmenen lasta.  Dorothea tuli varakkaasta perheestä ja oli noin 15-vuotias avioituessaan noin 15 vuotta vanhemman Nicolauksen kanssa. Aikakautensa mittapuun mukaan Nicolaus eli vaurasta maanviljelijän elämää, toimi kantonin valtuustossa ja oli paikkakuntansa tuomari ja vaikuttava poliitikko.


title: Nicolaus Flüeläinen

text: Nicolaus tavoitteli täydellistä yhteyttä Jumalan kanssa. Elämä menestyksekkäänä maanviljelijänä, aviomiehenä, isänä, tuomarina ja poliitikkona ei tyydyttänyt hänen jumalannälkäänsä ja noin 1465 hän ajautui syvään ikäkriisiin miettien elämän tarkoitusta. Hänen pappiystävänsä Heimo Amgrund auttoi häntä selviämään kriisistä ja löytämään hänelle tarkoitetun elämäntavan.


title: Nicolaus Flüeläinen

text: 16.10.1467 kun hänen nuorin lapsensa oli vielä sylivauva mutta vanhin poikansa Hans oli jo kaksikymmentä ja siten kykenevä ottamaan maatilan vastuulleen ja huolehtimaan äidistään ja sisaruksistaan, Nicolaus vetäytyi, vaimonsa Dorothean suostumuksella, elämään erakkona omistaen elämänsä rukoukselle.


title: Nicolaus Flüeläinen

text: Ensin hän suuntasi Reinin varteen Bodenjärven läheisyyteen, mutta matkalla hänen kerrotaan nähneen näyn, joka sai hänet kääntymään takaisin ja asettumaan erakoksi Ranftin rotkoon aivan kotinsa läheisyyteen. Erakkoelämänsä johdosta hänet kuvataan laihana, parrakkaana miehenä, jolla on kädessään keppi ja 50-helminen rukousnauha (tuohon aikaan ei ruusukko vielä ollut yleistynyt).


title: Nicolaus Flüeläinen

text: Pienessä mökissään vietti jo tuolloin veli Klausiksi kutsuttu erakko intensiivistä rukouselämää syventyen erityisesti Kristuksen kärsimyksen mietiskelyyn, ja hänellä oli ainutlaatuisen voimakas kiintymys pyhään eukaristiaan. Hänen kerrotaan saaneen aina uudelleen ja uudelleen intensiivisiä visioita.


title: Nicolaus Flüeläinen

text: Hänen väitetään eläneen elämänsä viimeiset 19 vuotta täyspaastolla syöden ainoastaan ehtoollisleivän päivittäin ja juoden vain vettä. Vastuussa ollut piispa tutki tätä väitettä ja todisti sen pitävän paikkansa. Muihin lähteisiin on merkitty Nicolauksen kiistäneen syövänsä tai pidättäytyneen vastaamasta kun häneltä oli kysytty asiasta.


title: Nicolaus Flüeläinen

text: Veli Klausin erakkomökkiin virtasi vierailijoita, jotka etsivät häneltä neuvoa hengellisissä ja omantunnonkysymyksissä. Häntä pidettiin jo eläessään pyhimyksenä.


title: Nicolaus Flüeläinen

text: 21.3.1487 veli Klaus kuoli kovan kuolemankamppailun jälkeen mökkinsä lattialle. Jo ylempää Ranftin kappelia käyttöön vihittäessa 27.3.1469 Konstanzin piispa Thomas Weldner ilmoitti, että veli Klaus tultaisiin hautaamaan seurakuntansa kirkkoon. Tämä oli tuolloin maalaisten maallikkojen keskuudessa täysin normaalista poikkeava käytäntö, mutta niin veli Klaus sitten haudattiin Sachselnin vanhaan kirkkoon. Jo samana vuonna ilmestyi Augsburgissa ensimmäinen pyhiinvaeltajille ohjekirjaksi tarkoitettu, kuvitettu kirja veli Klausista. Kuoleman jälkeisenä vuonna kerättiin Sachselnin kirkonkirjoihin todistuslausuntoja Nicolaus Flüeläisen elämästä, ja paria vuotta myöhemmin Sachselnin kirkon alttaritauluksi maalattiin esikuvansa kokoinen kuva veli Klausista.


title: Nicolaus Flüeläinen

text: Pyhiinvaeltajien virta kasvoi vuosi vuodelta ja 28.8.1679 siirrettiin veli Klausin pyhäinjäännökset tammiarkussa uuteen seurakunta- ja pyhäinvaelluskirkkoon.


title: Nicolaus Flüeläinen

text: Perimätiedon mukaan Nicolaus Flüeläinen rukoili päivittäin nämä jakeet:


title: Nicolaus Flüeläinen

text: Mein Herr und mein Gott, nimm alles mir, was mich hindert zu dir.


title: Nicolaus Flüeläinen

text: Mein Herr und mein Gott, gib alles mir, was mich führet zu dir.


title: Nicolaus Flüeläinen

text: Mein Herr und mein Gott, nimm mich mir und gib mich ganz zu eigen dir.


title: Nicolaus Flüeläinen

text: Rukoukselle on tehty myös useita eri sävellyksiä, joista tunnetuin on Sveitsin katolisessa virsikirjassa.


title: Nicolaus Flüeläinen

text: Nicolaus Flüeläisen haudasta Sachselnin kirkossa tuli jo hyvin pian tämän kuoleman jälkeen yksi Sveitsin tärkeimmistä pyhiinvaelluskohteista. Vuonna 1649 antoi paavi Innocentius X luvan kunnioittaa Nicolaus Flüeläistä liturgisesti, mitä pidetään samanarvoisena tunnustuksena kuin autuaaksijulistamista (beatificatio aequipollens). Myöhemmin paavi Klemens IX vahvisti vuonna 1669 annetun luvan liturgisesta kunnoituksesta ja lisäsi siihen, että häntä saa kunnioittaa autuaana. Tämän seuraaja Klemens X vahvisti luvan ja laajensi sitä maantieteellisesti niin, että Nicolausta oli lupa kunnioittaa autuaana koko Sveitsissä ja Konstanzin ja Mainzin hiippakuntien alueella.


title: Nicolaus Flüeläinen

text: Pyhäksijulistaminen seurasi vasta 15.5.1947.


title: Nicolaus Flüeläinen

text: Vaikka veli Kaus kuoli 21. maaliskuuta ja katolisessa kirkossa normaalisti nimetään kuolinpäivä pyhimyksen muistopäiväksi, paavi Pius XII määräsi pyhän Nicolaus Flüeläisen virallisen muistopäivän olevan 25. syyskuuta. Tämä siitä syystä, että maaliskuun 21. päivä on jo Euroopan suojeluspyhimyksen Benedictus Nursialaisen muistopäivä (Suomessa Pentin nimipäivä).


title: Nicolaus Flüeläinen

text: Carl Gustav Jung piti Nicolaus Flüeläista yli uskonnollisten jakautuneisuuksien pätevänä mystikon prototyyppinä. Veli Klaus oli "ainoa merkittävä sveitsiläinen mystikko Jumalan armosta, hän näki epäsovinnaisia näkyjä ja hän tarkasteli erehtymättömin silmin jumalallisen sielun syvyyksiin, joka edelleen yhdistyy yhdeksi arkkityypiksi yli dogmiin jakautuneiden uskontokuntien." Jung oli sitä mieltä, että: "'Jumala on ihmisen alkukokemus ja ihmiskunta on ikiajoista alkaen nähnyt käsittämättömän vaivan pyrkiessään kuvaamaan tätä sanoinkuvaamatonta kokemusta, tulkinnan, spekuloinnin ja dogmien kautta tai yrittämällä kiistää sen olemisen".


title: Nicolaus Flüeläinen

text: C. G. Jungin tärkein lähdetieto veli Klaus -tutkimuksilleen oli isä Alban Stoecklin kokoama kirja Nicolaus Flüeläisen visioista. Jung siteeraa 1400-luvun puoliväliin ajoitettua kirjoitusta, jonka mukaan veli Klausille ilmestyi ensin miespuolinen, valkoisiin vaatteisiin pukeutunut hahmo, joka kiitti Nicolausta kaikesta tämän pojalleen antamasta avusta. Teksti kuvaa tämän ilmestyksen jälkeen Nicolaukselle ilmestyneen naispuolinen, valkoisiin vaatteisiin pukeutunut hahmo, joka aivan samoin sanoin kiitti häntä kaikesta avusta, jonka tämä oli antanut pojalleen. Jung ymmärsi näyssä ilmestyneen Jumalan ja Jumalanäidin, ja huomautti: "Palatsi [näyssä nähty] on taivas, missä "isä Jumala" asuu ja missä myös "Jumalanäiti" asuu. Pakanallisessa muodossa kyseessä olisi jumala ja jumalatar ja nämä voi ehdottomasti rinnastaa. Mystiselle kokemukselle on jumalan miesnaisellinen olemus ominaista."


title: Nicolaus Flüeläinen

text: Sveitsiläinen psykologi Marie-Louise von Franz kirjoitti teologien keskuudessa kiistanalaisen kirjan: "Die Visionen des Niklaus von Flüe" (Nicolaus Flüeläisen näyt), jossa hän tulkitsee yhdeksän näkyä yksityiskohtaisesti syväpsykologiselta kannalta. Hän kirjoitti, ettei veli Klaus edusta vain tämän tyyppisiä kristillisiä pyhimyksiä, vaan samanlaisia visioita ilmenee primitiivisten kansojen poppamiehillä, Pohjolan shamaaneilla ja profeetoilla"


title: Mizuho Financial Group

text: Mizuho Financial Group, Ltd. () on suuri japanilainen, vuonna 2003 perustettu rahoitusalan holdingyhtiö, jonka pääkonttori sijaitsee Tokiossa. Mizuho Financial Groupin osake noteerataan sekä Japanin että New Yorkin pörsseissä.


title: Mizuho Financial Group

text: Taseensa perusteella (1 625,47 mrd. USD) Mizuho Financial Group listattiin keväällä 2016 maailman 16. suurimmaksi julkisesti noteeratuksi pankiksi. Se on Japanin suurimpia pankkikonserneja Mitsubishi UFJ Financial Groupin, Japan Post Bankin ja Sumitomo Mitsui Financical Groupin ohella. Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla Mizuho Financial Group oli vuonna 2016 sijalla 106 sijoittuen samalla Japanin yhdeksänneksi suurimmaksi julkisesti noteeratuksi yritykseksi. Yrityksen osakkeiden yhteenlasketuksi arvon Forbes kertoo olevan 40,7 miljardia Yhdysvaltain dollaria (toukokuussa 2016) ja liikevaihdoksi 25,95 miljardia USD.


title: Mizuho Financial Group

text: Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla pankki luetellaan yhtenä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).


title: Mizuho Financial Group

text: Mizuho Financial Group toimii useiden rahoitusalan tytäryritystensä kautta, joista keskeisimpiä ovat Mizuho Bank Ltd. (MHKB), Mizuho Trust & Banking Co., Ltd. (MHTB), ja Mizuho Securities Co., Ltd. (MHSC).


title: Antti Holma

text: Antti Holma voi tarkoittaa seuraavia henkilöitä:


title: Nzérékorén alue

text: Nzérékorén alue () on Guinean hallintoalue. Alueen pinta-ala on 37 668 km². Asukasluku oli 1 578 030 vuonna 2014. Hallinnollinen keskus on Nzérékoré. Aluetta rajaavat pohjoisessa Guinean Faranahin ja Kankanin alueet sekä idässä Norsunluurannikko, etelässä Liberia ja lännessä Sierra Leone.


title: Nzérékorén alue

text: Nzérékorén alueeseen kuuluu kuusi prefektuuria, jotka jakautuvat paikallistasolla yhteensä 60 aliprefektuuriin:


title: Nzérékorén alue

text: Nzérékorén alue muodostaa pääosan Metsä-Guinean luonnonmaantieteellisestä alueesta ().


title: Olli Jaatinen

text: Olli Jaatinen (s. 1960 Haukivuori) on suomalainen valokuvataiteilija ja kirjailija. Mikkelissä vaikuttava Jaatinen työskentelee Mikkelin valokuvakeskuksen johtajana ja on saanut useita taidepalkintoja. Vuonna 2009 Mikkelin Nuorkauppakamari nimesi hänet Vuoden mikkeliläiseksi.


title: Olli Jaatinen

text: Jaatinen on saanut valokuvataiteilijan koulutuksen Taideteollisessa korkeakoulussa 1980–1988. Taiteen maisterin tutkinnon hän suoritti vuonna 2000. Jaatinen on opiskellut myös kirjoittamista Oriveden Opiston kirjoittajalinjalla 1979–1980.


title: Olli Jaatinen

text: "Replika" (1997) oli Olli Jaatisen ensimmäinen kirja. Sen valokuvat hän otti työskennellessään Vaalijalan keskuslaitoksessa kehitysvammaisten miesten osastolla apuhoitajana kesällä 1979. Replikan tekstit kertovat Jaatisen lapsuudesta ja nuoruudesta koulukaupungissaan Pieksämäellä.


title: Olli Jaatinen

text: Jaatinen toimi 1980-luvulla freelance-valokuvaajana useissa eri lehdissä Helsingissä. Erityisen keskeiseksi muodostui yhteistyö kirjailija, teatteriohjaaja, käsikirjoittaja, toimittaja ja juontaja Kari Kontion (1956–2006) kanssa. Jaatinen kuvitti Kontion sekä filosofi, kirjoittaja ja suomentaja Tuomas Nevanlinnan yhteisen romaanin "Kirjava lehmä. Suuri luento Suomen sodanjälkeisestä historiasta."


title: Olli Jaatinen

text: Jaatinen jätti lehtityöt keväällä 1988 keskittyäkseen omaan taiteelliseen tuotantoonsa. Tätä siirtymää edesauttoi hänen valintansa kuvallisen viestinnän ja valokuvataiteen ohjaavaksi läänintaitelijaksi Mikkelin lääniin. Jaatinen toimi läänintaiteilijana vuoteen 1994 saakka. Jaatinen perusti Mikkelin valokuvakeskuksen, joka aloitti näyttelytoimintansa syksyllä 1989. Syksyyn 2016 mennessä keskuksella on järjestetty 167 näyttelyä. Mikkelin valokuvakeskus on julkaissut vuosina 2002–2016 kahdeksan Jaatisen toimittamaa kuvateosta.


title: Olli Jaatinen

text: Jaatinen on toiminut opettajana vuodesta 1978 alkaen lukuisissa taideoppilaitoksissa kuten Helsingin Kuvataideakatemiassa, Lahden Muotoiluinstituutin valokuvaosastolla (vs. yliopettajana vuonna 1998) sekä Mikkelin Ammattikorkeakoulussa. Hänen opetusaineenaan on ollut valokuvaus; erityisesti valokuvauksen historia sekä värivedostaminen, jossa hän on käyttänyt apuna Josef Albersin teoriaa värien vuorovaikutuksesta.


title: Olli Jaatinen

text: Jaatisen oma taiteellinen tuotanto on laaja. Hän on pitänyt yksityisnäyttelyitä säännöllisesti vuodesta 1980 lähtien. Tämän lisäksi hän on osallistunut laajasti yhteis- ja ryhmänäyttelyihin koti- ja ulkomailla. Valokuvien ohella Jaatinen on käyttänyt teoksissaan komponentteja, jotka lähestyvät laadultaan hienopuusepän tuotoksia.


title: Olli Jaatinen

text: Jaatinen toimi yhteistyössä kuvanveistäjä Kare Lampisen kanssa vuosina 1989–1999.


title: Olli Jaatinen

text: Jaatinen on ollut aktiivisesti mukana järjestötoiminnassa vuodesta 1981. Hän on ollut Mikkelin valokuvataide ry:n, Valokuvataiteilijoiden Liitto ry:n, ja Mikkelin Taiteilijaseura ry:n perustajajäsen. Jaatinen on ollut Valtion taideteostoimikunnan jäsen (1993–1998), Suomen Taiteilijaseuran hallituksen jäsen (varapuheenjohtaja 1998), Valtion valokuvataidetoimikunnan jäsen (2004–2006).


title: Olli Jaatinen

text: Kun Jaatinen vuonna 1981 palasi synnyinkyläänsä Kantalaan, hän liittyi paikalliseen yhtyeeseen, joka oli aluksi nimeltään Lead Company, mutta vaihtoi pian nimensä "Lyijykomppaniaksi". Yhtye toimi aluksi vuodet 1981–1983, mutta ei vielä tuolloin levyttänyt. Lyijykomppania koottiin uudelleen vuonna 1990, jolloin yhtye alkoi myös vierailla studiossa. Tästä ajasta on jälkipolville jäänyt "Synkkää jynkytystä" -ep (Bassmania Records, TIK-7, 1991), "Ohjelmanjulistus"-single (Bassmania Records, TIK-3, 1992) sekä "Lyijykomppania-"niminen C-kasetti (Bassmania Records, TIK-12, 1993). Ohjelmanjulistus-single tuli nimetyksi kuukauden singleksi Soundi-lehdessä 1992. Yhä toiminnassa oleva Lyijykomppania nauttii kulttisuosiota, joka perustuu mm. siihen, että yhtye oli ensimmäinen suomenkielistä heviä levyttänyt nuorisomusiikkiorkesteri.


title: Schiaparelli (luotain)

text: Schiaparelli (Entry, Descent and Landing Demonstrator Module (EDM)) on kokeellinen Mars-laskeutuja, joka on osa ExoMars 2016-hanketta. Luotain yritti laskeutumista Marsiin 19. lokakuuta 2016. Laskeutumisen loppuvaiheessa tapahtuneen vian vuoksi luotain törmäsi Marsiin suunniteltua suuremmalla nopeudella ja tuhoutui. Suuri osa laskeutumisen mittausdatasta saatiin talteen, koska se lähetettiin jo laskeutumisvaiheessa. Alustavan arvion mukaan jokin meni vikaan laskuvarjon ja takalämpökilven irrotuksesta alkaen, ne irtosivat liian aikaisin.


title: Schiaparelli (luotain)

text: Schiaparellin toiminta itsenäisenä perustuu ajastettuun komentosarjaan. Komennot lähetettiin 3. lokakuuta TGO:lle, josta ne ladattiin laskeutujaan 4. lokakuuta. Laskeutumisvaiheiden lisäksi näillä ohjataan mittauslaitteiden ja mittausdatan lähetystä.


title: Schiaparelli (luotain)

text: Laskeutumisen aikana ajastettuja komentoja ovat muiden muassa lämpökilven irrotus, laskuvarjon laukaisu, laskuvarjon ja takalämpökilven irrotus, trustereiden laukaisu ja sammutus. Korkeutta mitataan Doppler-tutkalla 7 kilometristä alkaen. 2 metrin korkeudessa nopeus nollataan, mistä luotaimen annetaan pudota loppumatkan vapaasti.


title: Schiaparelli (luotain)

text: Laskeutumisen jälkeen ohjelmisto ohjaa DREAMS-mittauslaitteistoa ja lähettää mittausdataa ajoittain niin pitkään kuin akuissa riittää virtaa. DREAMS toimii noin 6 tunti per sol. Datan lähetys on ajastettu siten, että virran säästämiseksi sitä lähetetään vain kun satelliitti on yläpuolella sitä vastaanottamassa. Data sitten välitetään edelleen satelliiteilla Maahan. Näitä lähetysikkunoita oletetun toiminta-ajan aikana on: 18 kpl Mars Reconnaissance Orbiter, 8 kpl Mars Odyssey ja 6 kpl Maven. Lisäksi Mars Express tekee 14 ylilentoa.


title: Schiaparelli (luotain)

text:
ESA:
Muita:


title: Pako pimeydestä

text: Pako pimeydestä ("From Darkness") on brittiläisen yleisradioyhtiön BBC:n tuottama neliosainen rikosdraamasarja. Sarja kertoo entisestä poliisista, joka yrittää paeta menneisyyttään aloittamalla uuden elämän jotain mentyä pieleen hänen tutkimassaan rikostapauksessa. Sarjan päähenkilöä Claire Churchia näyttelee Anne-Marie Duff ja hänen esimiestään John Hindia Johnny Harris.


title: Pako pimeydestä

text: Suomessa Yle TV1 alkoi esittää sarjaa 15. lokakuuta 2016.


title: Pako pimeydestä

text: Claire Church on entinen poliisi, joka jätti yli 15 vuotta sitten taakseen lupaavan uran Manchesterin poliisivoimissa. Hän muutti syrjäiselle Skotlannin Hebridien pikkusaarelle, jossa hän aloitti uuden elämän ja perusti perheen. Claire joutuu kuitenkin palaamaan ahdistaviin tapahtumiin ja kohtaamaan menneisyytensä, kun hänen entinen esimiehensä ja rakastajansa John Hind pyytää apua kaksoismurhan tutkinnassa. Uhrit ovat seksityöläisiä, joiden katoamisia Claire tutki yli 15 vuotta sitten, mutta tuolloin hänen tutkimuksensa sivuutettiin.


title: Tradeka-Yhtiöt

text: Tradeka-Yhtiöt Oy on vuonna 2014 perustettu yritys. Se vastaa Tradekan liiketoimintojen omistajanohjauksesta ja omistaa Tradeka-sijoitus Oy:n sekä Restel Oy:n. Yhtiön toimitusjohtajana toimii Perttu Puro.


title: Tradeka-Yhtiöt

text: Syyskuussa 2016 Tradeka-Yhtiöt Oy ilmoitti ostavansa Lehtipisteen pääomasijoitusyhtiö Sponsor Capitalilta. Kilpailu- ja kuluttajavirasto hyväksyi yrityskaupan syyskuussa 2016.


title: Petersburg (Länsi-Virginia)

text: Petersburg on kaupunki Yhdysvalloissa Länsi-Virginian osavaltiossa. Kaupungissa oli 2 467 asukasta vuoden 2010 väestönlaskennassa.


title: Petersburg (Länsi-Virginia)

text: Petersburgin perusti vuonna 1745 Jacob Peterson.


title: Mission Kellogg’s

text: Mission Kellogg’s on vuonna 1999 julkaistu sivustapäin kuvattu tasohyppelypeli, jonka on kehittänyt Rauser Advertainment ja julkaissut Kellogg Company. Peli julkaistiin Windows 98:lle, ja Suomessa peliä sai suomeksi ääninäyteltynä Kellogg’s-muropakkausten mukana. "Mission Kellogg’s" on järjestyksessään toinen Kellogg’s-maailmaan sijoittuva videopeli; ensimmäinen on "Tony & Friends in Kellogg’s Land" (1994). Pelin pelattavina hahmoina ovat Tony, Riks ja Coco, ja sen keskeisenä teemana on ravinto-oppi.


title: Mission Kellogg’s

text: "Mission Kellogg’s" julkaistiin Britanniassa nimellä Kellogg’s Mission Nutrition, ja se tunnetaan myös nimellä Tony & Friends: New Adventures – Invasion in Kellogg’s Land. Vuonna 1999 pelistä oli toimitettu yli kaksi miljoonaa kopiota 11 Euroopan maahan, ja sitä myytiin sekä verkossa että muropakkausten kylkiäisenä.


title: Mission Kellogg’s

text: "Mission Kellogg’s" sai EPICA-palkinnon (Europe’s Premier Creative Awards) omassa kategoriassaan vuonna 1999.


title: 91 Days

text: 91 Days on animesarja, jonka tapahtumat sijoittuvat Yhdysvaltoihin vuosina 1920–1933. Tuolloin Yhdysvalloissa vallitsi kieltolaki, joten alkoholia salakuljetettiin sekä myytiin pimeillä markkinoilla eri mafiatahojen toimesta.


title: 91 Days

text: Sarjan protagonistina on nuori mies, jonka nimi on Angelo Lagusa. Paikallinen mafia murhasi hänen perheensä, kun hän oli vielä lapsi. Angelo selviytyi mafian murhayrityksestä piiloutumalla kaappiin, jonka raoista hän näki, kun hänen vanhempansa sekä pikkuveljensä murhattiin.


title: 91 Days

text: Murhayöstä seitsemän vuotta myöhemmin Angelo saa kirjeen tuntemattomalta lähettäjältä. Siinä kerrotaan kaikkien niiden mafian jäsenten nimet, jotka olivat osallisena hänen perheensä murhassa. Tämän takia Angelo päättää lähteä kaupunkiin, jossa hän soluttautuu mafian joukkoihin väärää henkilöllisyyttä käyttäen ja aloittaa mafian jäsenien murhaamisen yksi kerrallaan.


title: 91 Days

text: Angelon vaikeutena on, että hänen pitää murhata mafian jäsenet paljastamatta oikeaa henkilöllisyyttään. Kostoa kuitenkin edesauttaa se, että meneillään on kahden eri mafialiittoutuman valtataistelu.


title: Ebony

text: Ebony (suom. "eebenpuu") on yhdysvaltalainen afroamerikkalaisille suunnattu aikakauslehti. Se on perustettu 1945 ja ilmestyy kerran kuukaudessa.


title: Ebony

text: Noin 1,3 miljoonan levikillään (2016) "Ebony" on Yhdysvaltojen suurin mustan väestönosan aikakauslehti. Neliväripainetun päälehden lisäksi perustettiin vuonna 1985 miehille suunnattu "Ebony Man". Lisäksi vuosina 1951–2014 ilmestyi "Valittujen Palojen" kokoinen "Jet"-sisarlehti, jota julkaistaan nykyisin vain verkossa.


title: Ebony

text: "Ebonyn" perustaja oli afroamerikkalainen John Harold Johnson (1918–2005), joka syntyi köyhään perheeseen Arkansas’n osavaltiossa. Hän kouluttautui lehdentekoon vakuutusyhtiö Supreme Liberty Lifen viikottaisen asiakaslehden parissa. Äitinsä huonekalut vakuutenaan hän otti 500 dollarin lainan ja perusti vuonna 1942 "The Negro Digest" -nimisen lehden. Toisen maailmansodan päätyttyä hän uskalsi lanseerata "Life"-kuvalehteä muistuttavan "Ebonyn", jonka ensimmäinen numero ilmestyi marraskuussa 1945 painoksenaan 50 000 kappaletta.


title: Ebony

text: Kun muut mustan väestönosan lehdet keskittyivät yhteiskunnallisiin ongelmiin, "Ebonystä" tuli hengeltään myönteinen lehti, joka kirjoitti afroamerikkalaisten menestystarinoista liikealalla ja viihteessä. Näkökulmaa pidettiin aluksi elitistisenä, mutta se osoittautui menestykselliseksi, kun valkoisen Amerikan mainostajayhtiöt löysivät siitä kanavan vaurastuvien afroamerikkalaisten tavoittamiseen.


title: Ebony

text: "Ebony" julkaisee vuosittain listan 100 vaikutusvaltaisimmasta afroamerikkalaisesta henkilöstä. Valikoimaa on kritisoitu viihdejulkkisten suosimisesta esimerkiksi koulutusalalla toimivien vaikuttajien kustannuksella.


title: Ebony

text: Menestystarinoiden ohella "Ebony" otti kantaa myös mustien kansalaisoikeustaisteluun, ja sen kirjoittajiin kuului muun muassa Martin Luther King. Vuonna 1969 "Ebonyn" valokuvaajasta Moneta Sleet Jr.:sta tuli ensimmäinen Pulitzer-palkittu miespuolinen afroamerikkalainen.


title: Ebony

text: "Ebonya" julkaisi vuoteen 2016 asti isänsä jälkeen tyttären Linda Johnson Ricen (s. 1958) johtama Johnson Publishing Company Chicagossa. Vuonna 2016 Johnsonin perhe myi "Ebonyn" ja "Jet"-lehden texasilaiselle pääomasijoitusyhtiö Clear View Groupille, joka perusti lehtiä varten uuden julkaisijayhtiön Ebony Media Corporation.


title: Ebony

text: Johnsonin yhtiö jatkaa edelleen 1950-luvulla lehden oheen perustamaansa kosmetiikkaliiketoimintaa. Sen Fashion Fair Cosmetics on afroamerikkalaisille suunnatuista kosmetiikkamerkeistä suurin.


title: Ebony

text: "Ebonyn" pitkäaikainen päätoimittaja (1967–1997) oli natsiajan Saksassa syntynyt Hans-Jürgen Massaquoi.


title: Ebony

text: Nykyinen päätoimittaja on vuonna 2015 aloittanut Kierna Mayo.


title: Lady Felicia

text: Lady Felicia on perunan yksi jalostettu viljelymuoto eli lajike, joka on kotoisin Hollannista. Lajiketta viljellään myös Suomessa. Lady Felicia on melko kiinteämaltoinen ruokaperuna, joka sopii erinomaisesti kuorimoiden ja suurkeittiöiden käyttöön.


title: Pekka Toivola

text: Pekka Toivola (s. 18. maaliskuuta 1955 Lapua) on suomalainen teollinen muotoilija, joka tunnetaan erityisesti Martelan toimistokalusteiden pitkäaikaisena pääsuunnittelijana.


title: Pekka Toivola

text: Toivola valmistui teolliseksi muotoilijaksi Taideteollisesta korkeakoulusta vuonna 1980. Työskenneltyään muutaman vuoden suunnittelutoimistossa hän aloitti vuonna 1983 työskentelyn toimistokalustevalmistaja Martelassa, jossa hän työskenteli vuoden 2015 loppuun. Vuonna 2016 Pekka Toivola siirtyi suomalaisen Frameryn palvelukseen.


title: Pekka Toivola

text: Pekka Toivola on koko uransa ajan suunnitellut toimistokalusteita, mistä hänellä on monia kansainvälisiä palkintoja. Hänen kalusteitaan on muun muassa palkittu neljästi saksalaisella Red Dot -muotoilupalkinnolla. Siirryttyään 2016 Frameryn palvelukseen kuuluu Pekka Toivola yrityksen design-tiimiin, jonka päätuotteina ovat monitilatoimistoissa yleistyneet puhelinkopit ja pienet neuvottelutilat.


title: Pekka Toivola

text: Vuonna 2005 Toivolan ja Heikki Metsä-Ketelän töitä koottiin näyttelyksi Suomen Saksan-instituuttiin Berliinissä.


title: Pekka Toivola

text: Matkustajien työskentely- ja levähdyspiste Suvanto Loungen Pekka Toivola suunnitteli yhdessä sisustusarkkitehti Iiro Viljasen kanssa Helsingin lentokentälle WDC 2012 Helsinki -vuoden teematuotteena.


title: Takareiden lihaksisto

text: Takareiden lihaksisto eli hamstring tarkoittaa polven koukistaja- ja kiertäjälihaksistoa, joka sijaitsee reiden takapinnalla. Ne vaikuttavat myös lonkkanivelen ojentajina ja kiertäjinä. Ryhmän kuuluvat kaksipäinen reisilihas ("musculus biceps femoris"), puolijänteinen lihas ("musculus semitendinosus") ja puolikalvoinen lihas ("musculus semimembranosus"). Joskus niihin lasketaan myös hoikkalihas ("musculus gracilis") ja räätälinlihas ("musculus sartorius").


title: Takareiden lihaksisto

text: Takareiden lihaksistossa on usein urheiluvammoja kuten revähtymiä. Tilaa kutsutaan hamstring-oireyhtymäksi. Yleensä ongelmallisin on venytystä huonosti kestävä puolijänteisen lihaksen jänne, mutta useammankin hamstring-lihaksen vaivoja on. Ne voidaan hoitaa voimistelulla tai tarvittaessa leikkauksella. Ensiapuna on yleisperiaatteen mukaan lepo, kylmä ja kompressio.


title: Pinakoloni

text: Pinakoloni (CHO) on alifaattisiin ketoneihin kuuluva orgaaninen yhdiste. Yhdistettä käytetään orgaanisen kemian synteeseissä lähtöaineena valmistettaessa muita kemikaaleja.


title: Pinakoloni

text: Pinakoloni on huoneenlämpötilassa väritöntä nestettä ja sillä on mieto piparmintunkaltainen tuoksu. Yhdiste liukenee kohtalaisesti veteen ja hyvin moniin orgaanisiin liuottimiin kuten etanoliin, dietyylieetteriin ja asetoniin. Pinakolonin reaktiot ovat tyypillisiä alifaattisille ketoneille.


title: Pinakoloni

text: Pinakolonia valmistetaan teollisesti tyypillisimmin isobuteenin ja formaldehydin välisellä niin kutsutulla Prins-reaktiolla tai pivaliinihapon ja etikkahapon tai asetonin välisellä reaktiolla, jota katalysoivat titaanidioksidi ja harvinaisten maametallien oksidit. Muita tapoja ovat pivaloyylikloridin reaktio Grignard-reagenssien kanssa ja 2,3-dimetyyli-2-buteenin hapetus vetyperoksidilla. Yhdistettä voidaan valmistaa myös käsittelemällä pinakolia hapolla esimerkiksi rikkihapolla. Tässä reaktiossa muodostuu ensin karbokationi, joka toisiintuu pinakoloniksi. Reaktiota kutsutaan pinakolitoisiintumiseksi.


title: Pinakoloni

text: Pinakolonia käytetään orgaanisen kemian synteeseissä lähtöaineena. Siitä valmistetaan muun muassa halogenoituja johdannaisia, triadimefonia, metributsiinia, buprenorfiinia, pinasidiiliä ja pindonia.


title: Itseapukirjallisuus

text: Itseapukirjallisuus eli self help -kirjallisuus on tietokirjallisuuden laji, joka pyrkii auttamaan lukijaansa elämään paremmin. Itseapukirjat tarjoavat lukijalle ohjeita, joiden noudattamisen pitäisi johtaa onnellisuuden lisääntymiseen. Ratkaisut esitetään kirjoissa usein askelina tai vaiheina. Kirjoissa esitellään usein esimerkkihenkilöitä, joiden tarinat rohkaisevat lukijaa noudattamaan kirjan neuvoja.


title: Itseapukirjallisuus

text: Itseapukirjallisuuteen kuuluu esimerkiksi popularisoivia psykologian kirjoja, new age -henkisiä kirjoja, bisnes-kirjoja sekä rakkaus- ja parisuhdekirjoja. Kirjakaupoissa ja kirjastoissa itseapukirjoja on sijoiteltu eri osastoihin, kuten hengelliseen kirjallisuuteen, psykologiaan ja filosofiaan.


title: Itseapukirjallisuus

text: Itseapukirjat ovat vanha ilmiö, mutta ne ovat nousseet hyvin suureen suosioon etenkin 2010-luvun Yhdysvalloissa. Nykyajan itseapukirjat keskittyvät usein yksilöön siinä kun vielä 1800-luvulla ne opettivat ihmisiä olemaan parempia kansalaisia. Yksilökeskeisten itseapukirjojen varhainen klassikko on Dale Carnegien "Miten saan ystäviä, menestystä, vaikutusvaltaa" (1936).


title: Université Paris-Sud

text: Paris-Sud-yliopisto (ransk. "Université Paris-Sud" eli "UPS", myös: "Université Paris-XI") perustettiin vuonna 1971, kun Pariisin yliopiston jaettiin useiksi yksiköiksi. Yliopistossa on yli 30 000 opiskelijaa.


title: Université Paris-Sud

text: Kansainvälisten rankkausten perusteella yliopistoa pidetään yhtenä Ranskan parhaista.


title: Woroban piiri

text: Woroban piiri on Norsunluurannikon hallintoalue. Alueen pinta-ala on 31 100 km². Asukasluku oli 845 139 vuonna 2014. Alue sijaitsee maan luoteisosassa ja sen hallinnollinen keskus on Séguéla. Woroban piiri muodostettiin yhdistämällä Bafingin ja Worodougoun alueet vuonna 2011.


title: Automaattisesti tunnistettu sarja

text: Automaattisesti tunnistettu sarja() on automaattikseksi tehty tapa saada tietoa tietokoneen muistikamman asetuksista. Aikaisemmissa SIMM-muistikammoissa oli viisi pinniä, jotka sisälsivät tiedon muistikamman ajoituksista. 168 pinnisissä DIMM-muistikammoissa käytetään sarjamuotoista tunnistusta, ja ne kykenevät tarjoamaan paljon enemmän informaatiota.


title: Automaattisesti tunnistettu sarja

text: Kun moderni tietokone käynnistetään, se suorittaa POST-testin. 1990-luvun puolivälin jälkeen testi on kyennyt kokeilemaan, onko laitteisto konfiguroitu oikein. SDP on muistin raudassa oleva ominaisuus, joka mahdollistaa tietokoneen tietää, mitä muistia koneeseen on asennettu ja onko se konfiguroitu oikein. Tämä ominaisuuden sisältävä piiri tuotiin osaksi JECED standardia ja Intel toi standardin osaksi sdram muistia.


title: Automaattisesti tunnistettu sarja

text: Jotta tietokone tukisi "ATS":ää, JECED tarvitsee tiettyjä parametrejä alempaan 128 bittiseen muistilohkoon EEPROMin muistilohkossa. Nämä bitit sisältävät tiedot muistipiirin valmistajasta, ajoituksista, sarjanumerosta ja muista tarpeellisista tiedoista. Laitteet tunnistavat muistin automaattisesti näiden tietojen perusteella ja kykenevät käyttämään muistia ilman että käyttäjän tarvitsee vaikuttaa asiaan. Esimerkiksi SPD-data DRAM-moduulissa saattaa sisältää tietoa CAS-latenssista, jolloin tietokone osaa asettaa sen automaattisesti ilman, että käyttäjän tarvitsee asettaa sitä BIOSista.


title: Automaattisesti tunnistettu sarja

text: SDP EEPROM:iin päästään käsiksi System Management Bus -väylän (SMBus) kautta. Tämä vähentää muistikammassa tarvittavien yhteyspinnien määrän kahteen: kellosignaaliin ja datasignaaliin. EEPROM jakaa maapinnit DRAM-piirien kanssa. Virtaa molemmille piireille jaetaan eri pinnien kautta. EPROMissa on myös kolme ylimääräistä pinniä: SA0-SA2. Emolevy käyttää SMBus-väylää myös muiden tietojen siirtoon: suorittimen lämpötilan seurantaan, virtalähteen syöttämän virran tasaisuuden mittamiseen, tuulettimien kierrosluvun seurantaan ja muihin vastaaviin tehtäviin.


Bostonin roomalaiskatolinen arkkihiippakunta () on katolisen kirkon arkkihiippakunta Massachusettsin osavaltiossa Yhdysvalloissa. Siihen kuului 1 088 pappia ja lähes 2 miljoonaa jäsentä. Pienempiä hiippakuntia ovat Burlington, Fall River, Manchester, Portland, Springfield in Massachusetts ja Worcester.


title: Belize (alue)

text: Belize on yksi kuudesta Belizen hallintoalueesta. Alueen pinta-ala on 4 307 km². Asukasluku oli 95 292 vuonna 2010. Hallinnollinen keskus on Belize City.


title: Vornanen

text: Vornanen on suomalainen sukunimi. Sitä käytetään lähinnä Laatokan Karjalassa ja Pohjois-Karjalassa. Kielentutkijat yhdistävät nimen venäläisiin linnun nimityksiin "vorona" 'varis' ja "voron" 'korppi'. Karjalan myyttinen sissipäällikkö Vorna on Pohjois-Pohjanmaalta tallennetussa kansantarinoissa nimetty Vornasen suvun esi-isäksi..


title: Vornanen

text: Vornanen on sukunimenä muun muassa seuraavilla henkilöillä:


title: TLC (televisiokanava)

text: TLC on Discovery Communicationsin omistama yhdysvaltalainen televisiokanava, jonka lähetykset Discovery Networks Finland aloitti Suomessa 1. joulukuuta 2016. Kanava aloitti ensin paikalla 18, mutta se siirtyi 17. toukokuuta 2017 kanavapaikalle 11.


title: Maire (veistos)

text: Maire on kuvanveistäjä Kerttu Horilan (s. 1946) vuonna 2010 valmistunut Porissa sijaitseva julkinen veistos. Pronssiin valettu ja panssariväreillä maalattu teos kuvaa puistonpenkillä istuvaa naisfiguuria. Teos painaa 300 kiloa.


title: Maire (veistos)

text: Horila on toteuttanut "Maire" -veistoksen Porin seudun nykytaiteen tukiyhdistys LUPAUS ry:n järjestämään kutsukilpailuun. LUPAUS 2010 -kilpailussa pyydettiin taiteilijoilta ideoita Porin keskustaan sijoittuvasta taideteoksesta. Tuomaristo valitsi Kerttu Horilan ehdotuksen voittajaksi 19.3.2010.


title: Maire (veistos)

text: "Maire" on tehty liikuteltavaksi veistokseksi, jonka sijoituspaikka muuttuu tilanteen ja yleisöjen mukaan. Veistoksen paljastustilaisuus järjestettiin 9.7.2010, jolloin se sijoitettiin Porin keskustaan, Eetunaukiolle. Teos kuuluu Porin kaupungin ulkoveistoskokoelmaan.


title: Maire (veistos)

text: Veistoksen muotin taiteilija valmisti eri menetelmällä kuin aikaisemmat keramiikkaveistoksensa. Yleensä Horila muotoilee keramiikkaveistoksensa käsin, jolloin hän aloittaa hahmon jaloista ja tekee kasvot aina viimeiseksi. Veistoksen osat hän polttaa paloina ja liimaa kiviliimalla yhteen. "Mairen" muottia varten taiteilija valmisti metallisen tukirungon, kiinnitti siihen poikittaisia tukipuita ja kanaverkkoa, sekä lopuksi päälle kuvanveistosavea.


title: Maire (veistos)

text: "Maire" vieraili Raumalla kesällä 2013, jolloin Rauman taidemuseo lainasi sitä Kerttu Horilan näyttelyn ajaksi. Veistos sijoitettiin Hauenguanoon.


title: Maire (veistos)

text: Heinäkuussa 2016 "Maire" vartioi SuomiAreena-viikon ajan Porin kaupungin ympäristöviraston Pori-pihaa.


title: Trinity

text: Trinity voi viitata seuraaviin:


title: Second Morning

text: Second Morning on japanilaisen tyttöryhmä Morning Musumen toinen albumi, joka julkaistiin vuonna 1999. Levyllä ovat mukana ensimmäisen ja toisen sukupolven jäsenet, lukuun ottamatta Asuka Fukudaa joka jätti ryhmän muutama kuukausi ennen levyn julkaisua. Levy menestyi kaupallisesti paremmin kuin yhtyeen edellinen levy First Time.


title: Alex Kapranos

text: Alexander ”Alex” Paul Kapranos Huntley (s. 20. maaliskuuta 1972 Almondsbury, Englanti) on skotlantilainen muusikko ja lauluntekijä, joka on rockyhtye Franz Ferdinandin laulaja ja kitaristi. Hän on toiminut musiikkialalla myös tuottajana ja miksaajana.


title: Alex Kapranos

text: Kapranos syntyi Englannissa, mutta on asunut suurimman osan elämästään Glasgow’ssa Skotlannissa ja pitää itseään skottina syntyperästään huolimatta. Kapranos aloitti musiikkiuransa 1990-luvulla. Hän soitti useissa glasgow’laisissa indie rock -yhtyeissä ja vierailikin monissa. Hän perusti vuonna 2001 Bob Hardyn ja Nick McCarthyn kanssa yhtyeen, joka myöhemmin sai nimen Franz Ferdinand. Kapranos on yhtyeen laulaja, toinen kitaristi ja pääasiallinen sanoittaja.


title: Alex Kapranos

text: Alexander ”Alex” Paul Kapranos Huntley (myöhemmin pelkkä Kapranos) syntyi Almondsburyn kylässä Gloucestershiressa Englannissa 20. maaliskuuta 1972. Hän oli yksi kolmesta lapsesta. Hänen isänsä oli kreikkalainen ja äiti britti. Alexin ollessa seitsemänvuotias perhe muutti Edinburghiin, missä he asuivat vuosina 1980–1984. Vuodesta 1984 Alex on asunut Glasgow’ssa. Hän alkoi kirjoittaa kappaleita 15-vuotiaana, vaikka pianonsoitonopettaja piti häntä musikaalisesti lahjattomana. Kapranos aloitti 15-vuotiaana myös kitaran soiton ja äänitti kaverinsa kanssa kappaleita neliraiturilla. Hän sairasti jo lapsena astmaa eikä ollut erityisen kiinnostunut urheilusta.


title: Alex Kapranos

text: Kapranos opiskeli teologiaa Aberdeenin yliopistossa puoli vuotta, mutta vaihtoi englannin kieleen Strathclyden yliopistoon Glasgow’hun. Ennen musiikkialalle siirtymistä hän työskenteli muun muassa kokkina, baarimikkona, autonkuljettajana ja hitsaajana.


title: Alex Kapranos

text: Opiskelujensa jälkeen Kapranos työskenteli glasgow’laisessa The 13th Note -baarissa, jossa hän tapasi muun muassa Mogwai- ja Belle & Sebastian -yhtyeiden jäseniä. Hän jopa esiintyi Belle & Sebastianin varhaisissa promokuvissa, vaikkei ollut yhtyeen jäsen. Kapranos (joka esiintyi silloin nimellä Huntley) perusti oman yhtyeen The Blistersin, jonka hän myöhemmin nimesi The Kareliaksi kreikkalaisen savukemerkin mukaan. Jazzvaikutteista musiikkia soittanut yhtye julkaisi vain yhden studioalbumin, keväällä 1997 ilmestyneen "Divorce at High Noon".


title: Alex Kapranos

text: The Karelian lopetettua vuonna 1998 Kapranos siirtyi rockyhtye The Yummy Furiin basistiksi. Siellä hän tapasi rumpali Paul Thomsonin. He soittivat vuoden 1998 albumilla "Sexy World", joka jäi yhtyeen viimeiseksi. The Yummy Furin hajottua 1999 Kapranos työskenteli jonkin aikaa elektronisen musiikin parissa. Hän oli myös lyhyen aikaa ska-yhtye The Amphetameaniesin jäsen ja soitti yhtyeen albumilla "Right Line in Nylons" (2000).


title: Alex Kapranos

text: Vuoden 2001 loppupuolella Kapranos alkoi opettaa kaverilleen Bob Hardylle basson soittoa saatuaan Belle & Sebastian -yhtyeen Mick Cookelta basson. He tapasivat samana vuonna bassoa ja pianoa soittaneen Nick McCarthyn, joka palasi Glasgow’hun opiskeltuaan Saksassa. Kolmikko soitti yhdessä McCarthyn asunnolla jonkin aikaa. Kokoonpanon täydensi entinen The Yummy Furin rumpali Paul Thomson.


title: Alex Kapranos

text: Itävalta-Unkarin arkkiherttuan mukaan Franz Ferdinandiksi nimetty yhtye julkaisi samannimisen debyyttialbumin alkuvuodesta 2004. Yhtyeen suosio nousi räjähdysmäisesti etenkin Kapranosin ja McCarthyn kirjoittaman hittisinglen ”Take Me Out” myötä. Franz Ferdinand on julkaissut viisi studioalbumia, joissa Kapranos on ollut yhtyeen pääasiallinen solisti ja kitaristi. Hän on kirjoittanut suurimman osan yhtyeen kappaleista yhdessä McCarthyn kanssa ja muutamaa poikkeusta lukuun ottamatta laulanut ne. Franz Ferdinandin keulakuvana Kapranos yleensä esiintyy mediassa ja haastatteluissa yhtyeen edustajana.


title: Alex Kapranos

text: Kapranos soitti myös kitaraa ja kosketinsoittimia Franz Ferdinandin ja Sparksin muodostaman superyhtye FFS:n vuonna 2015 julkaistulla samannimisellä debyyttialbumilla. Hän kuuluu myös indie rock -superyhtye BNQT:hin, joka julkaisi 2017 ensimmäisen albuminsa "Volume 1". Kapranos kirjoitti albumille kappaleet ”Hey Banana” ja ”Fighting the World” ja lauloi ne.


title: Alex Kapranos

text: Kapranos työskenteli vuonna 2007 brittiläisen rockyhtye The Cribsin kanssa ja tuotti albumin "Men’s Needs, Women’s Needs, Whatever", joka äänitettiin Vancouverissa Kanadassa. Hän tuotti myös The Cribsin singlen ”Don’t You Wanna Be Relevant?”, joka julkaistiin seuraavana vuonna. Vuonna 2012 hän tuotti Citizens!-yhtyeen albumin "Here We Are" ja samana vuonna skotlantilaisen kitaristin RM Hubbertin studioalbumin "Thirteen Lost & Found".


title: Alex Kapranos

text: Kapranos on myös remiksannut kappaleita, esimerkiksi Little Bootsin kappaleen ”New in Town” ja Chew Lips -yhtyeen kappaleen ”Salt Air”.


title: Alex Kapranos

text: Franz Ferdinandin julkaisuista Yhdysvalloissa vastaava Epic Records oli vuonna 2010 antanut ilman yhtyeen suostumusta pikaruokaketju McDonald’sille luvan käyttää yhtyeen kappaletta mainoksessaan. Kapranos oli tapauksesta selvästi harmissaan ja kommentoi ”mieluummin syövänsä lehmän ulostetta sämpylän päällä kuin McDonald’sin hampurilaisen”. Vuonna 2014 Kapranos syytti Pharrell Williamsia kappaleen ”Take Me Out” kitarariffin lainaamisesta Williamsin tuottamalla singlellä ”Can’t Rely On You”.


title: Alex Kapranos

text: Kapranos sai vuonna 2016 julkisuutta kritisoimalla julkisesti Yhdysvaltain presidentinvaalien ehdokasta Donald Trumpia, jota varten hän kirjoitti kappaleen ”Demagogue”. Hän myös kommentoi, että ”hän ei voita, kukaan ei äänestä tätä ääliötä”.


title: Alex Kapranos

text: Kapranos tunnetaan muun muassa intohimoisena kulinaristina ja ruokaharrastajana. Hän kirjoitti vuonna 2007 aiheesta kirjan "Sound Bites, Eating on Tour with Franz Ferdinand".


title: Alex Kapranos

text: Kapranos oli aiemmin parisuhteessa yhdysvaltalaisen Eleanor Friedbergerin kanssa. Kapranosin kirjoittama kappale ”Eleanor Put Your Boots On” on omistettu hänelle.


title: Scott Hoying

text: Scott Hoying (s. 17. syyskuuta 1991) on yhdysvaltalainen laulaja ja a cappella -yhtye Pentatonixin jäsen. Hänen äänialansa on baritoni. Hoyingia pidetään yhtyeen keulahahmona ja perustajana yhdessä tenori Mitch Grassin ja mezzo-sopraano Kirstie Maldonadon kanssa. Hoying on myös toinen osapuoli youtuber-duosta SUPERFRUIT, jonka hän muodostaa yhdessä ystävänsä ja bänditoverinsa Grassin kanssa. Ennen Pentatonixia Hoying lauloi SoCal VoCal -nimisessä a cappella -yhtyeessä Kalifornian yliopistossa.


title: Scott Hoying

text: Hän on kotoisin Arlingtonista, Texasista. Hänen vanhempansa ovat Rick ja Connie Hoying. Hänellä on muun muassa saksalaisia sukujuuria. Hoying on laulanut kahdeksanvuotiaasta saakka, ja 13-vuotiaana paikallisen The Next Big Star Contest -kilpailun seurauksena hän pääsi jopa levyttämään oman country-albuminsa "Arms Around the World".


title: Ville Saukko

text: Ville Saukko (s. 13. marraskuuta 1993 Vaasa) on suomalainen jääkiekkopuolustaja, joka edustaa SM-liigajoukkue Vaasan Sportia. Hänen aiemman seuransa päävalmentaja Jari Laukkanen on kuvaillut Saukkoa hyväluonteiseksi peruspuolustajaksi, joka on vahva taistelija ja kova kamppailupelaaja. Saukko on sittemmin maininnut omiksi vahvuuksikseen puolustus- ja kamppailupelaamisen sekä avaussyötön antamisen. Hän laukoo oikealta.


title: Ville Saukko

text: Saukko on Vaasan Sportin oma kasvatti. Hän voitti kauden 2009–2010 päätteeksi B-nuorten I-divisioonan hopeaa. Kaudella 2010–2011 Saukko nousi Sportin B-nuorten varakapteeniksi. Hän oli B-nuorten I-divisioonan runkosarjassa joukkueen tehokkain puolustaja tehoilla 2+14=16. Kaudella 2011–2012 Saukko debytoi miesten peleissä pelattuaan yhden Suomi-sarjan ottelun lainalla Waasa Red Ducksissa tehden siinä kaksi syöttöpistettä. Kaudella 2012–2013 hän nousi Sportin A-nuorten kapteeniksi. Saukko debytoi kauden aikana myös seuran Mestis-joukkueessa, jossa hän pelasi yhden runkosarjaottelun. Kaudella 2013–2014 Saukko pelasi siellä kolme runkosarja- ja yhden playoff-ottelun.


title: Ville Saukko

text: Kaudeksi 2014–2015 Saukko siirtyi vuoden mittaisella sopimuksella Kajaanin Hokin Mestis-joukkueeseen. Hänen varsinainen tulokaskautensa sarjassa toi 53 runkosarjaottelussa tehot 3+10=13 ja 11 playoff-ottelussa kolme syöttöpistettä. Saukon teholukema +12 oli runkosarjassa Hokin puolustajista paras. Hän voitti kauden päätteeksi Mestis-pronssia. Kaudeksi 2015–2016 Saukko nimettiin joukkueensa varakapteeniksi. Hän voitti kauden päätteeksi Mestis-hopeaa.


title: Ville Saukko

text: Saukko palasi kaudeksi 2016–2017 1+1-vuotisella SM-liigasopimuksella kasvattajaseuraansa Sportiin. Hän aloitti kautensa lainalla seuran yhteistyöjoukkueessa, Kokkolan Hermeksessä. Saukko pelasi siellä kauden aikana yhdeksän runkosarjaottelua. Hän teki Sportissa liigadebyyttinsä 18. lokakuuta 2016 vieraisa Kalevan Palloa vastaan. Saukko sai ottelussa jääaikaa 13.30 minuuttia. Hän pelasi tulokaskautensa aikana 32 runkosarjaottelua jääden niissä ilman tehopisteitä. Maaliskuussa 2017 Sport käytti Saukon sopimuksessa olleen option ja teki vuoden mittaisen jatkosopimuksen hänen kanssaan.


title: Ville Saukko

text: Kaudella 2017–2018, 30. syyskuuta 2017 Saukko teki liigauransa avausmaalin siirretyn rangaistuksen aikana vieraissa Mikkelin Jukureita vastaan. Tammikuussa 2018 hän teki Sportin kanssa vuoden mittaisen jatkosopimuksen.


title: Oglethorpe University

text: Oglethorpe University on pieni yksityinen liberal arts college Brookhavenissa, Atlantan esikaupunkialueella Yhdysvaltojen Georgiassa. Vuonna 1835 perustettu, runsaan tuhannen opiskelijan college on nimetty osavaltion perustajan, brittikenraali James Oglethorpen mukaan. Oglethorpe University tunnetaan Crypt of Civilization -aikakapselin säilytyspaikkana.


title: Oglethorpe University

text: Oglethorpe University perustettiin 1835 Midwayhin, osavaltion silloisen pääkaupungin Milledgevillen eteläpuolelle. Koulun perustivat presbyteriaanit, mutta nykyisin se on tunnustukseton.  Yhdysvaltain sisällissota johti koulun sulkemiseen vuosiksi 1862–1866.


title: Oglethorpe University

text: Kun osavaltion pääkaupunki siirrettiin Milledgevillestä Atlantaan, Oglethorpe University seurasi mukana. Vuonna 1870 se toimi Atlantan nykyisen kaupungintalon kohdalla. Taloudelliset vaikeudet pakottivat kuitenkin sulkemaan koulun. Oglethorpe avattiin uudelleen tunnustuksettomana eli uskonnollisista ryhmistä riippumattomana vuonna 1913. Vuonna 1915 alettiin rakentaa sille uutta kampusta Brookhavenin kaupunginosaan tohtori Siemers Jacobsin aloitteesta. Hän toimi sittemmin collegen rehtorina ("president") lähes kolme vuosikymmentä.


title: Oglethorpe University

text: Oglethorpe Universitystä tuli Oglethorpe College vuonna 1965, mutta "university"-sana otettiin käyttöön taas vuosia myöhemmin. Uusgoottilaiseen tyyliin rakennettu 0,4 neliökilometrin kampus on otettu mukaan Yhdysvaltojen historiallisten kohteiden luetteloon.


title: Oglethorpe University

text: Siemers Jacobs valitsi oppilaitoksen maskotiksi merilinnun nimeltä etelänkeiju (engl. "stormy petrel"), koska James Oglethorpen kerrottiin ihailleen sen sitkeyttä ja rohkeutta. Niinpä myös collegen urheilujoukkueet tunnetaan nimellä Stormy Petrels.


title: Hilse (täsmennyssivu)

text: Hilse voi tarkoittaa seuraavia:


title: Kirstuanjärvi

text: Kirstuanjärvi on Pirkanmaalla Nokialla Tottijärvellä sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Kirstuanjärvi on osa Pyhäjärven lähialuetta.


title: Kirstuanjärvi

text: Järven pituus on 350 metriä, leveys 300 metriä ja sen pinta-ala on 8,1 hehtaaria. Järvi on matalarantainen ja rannat ovat soistuneet. Järven etelä- ja länsipuolella sijaitsee peltomaita ja muualla on metsämaita. Järveen laskee vain kaksi lyhyttä metsäojaa. Järven laskuoja lähtee etelärannasta ja se juoksee kilometrin verran peltomaiden läpi ja laskee sitten Tottijärven koillisrantaan. Rantaviivan pituus on 1,3 kilometriä. Järven länsipuolella sijaitsee kolmen maatilan pellot. Ranta on suota, mutta siitä huolimatta sinne on rakennettu kolme vapaa-ajan asuntoa. Niille johtaa tiet järveä noin 300 metrin päästä ohittavalta yhdystieltä 2292.


title: Kirstuanjärvi

text: Vuonna 1953 julkaistussa peruskartassa järven ympärillä oli nykyistä paljon enemmän peltoa. Itärannan niemekkeellä oli peltotilkkuja ja järven pohjoisosissa muutama peltoalue. Peltojen kuivatusojat oli johdettu rantasuolle tai suoraan järveen. Rantojen läheisyyteen on rakennettu vapaa-ajan asuntoja verrattain myöhään. Voidaan ajatella, että vuoden 1980 peruskartan jälkipainoksena olevat asuntojen merkinnät kertovat ensimmäisen asunnon rakentamisajasta. Edellä mainitut peltoalueet ovat nykyään metsitettyjä, mikä on tapahtunut vuoden 1991 kartan julkaisun jälkeen.


title: Nattesferd

text: Nattesferd on norjalaisen metalliyhtye Kvelertakin kolmas studioalbumi. Se julkaistiin 13. toukokuuta 2016 levymerkillä Roadrunner Records. Nattesferd on edeltäjiinsä nähden tyyliltään melodisempaa, perinteisempää hard rockia.


title: Nattesferd

text: Albumilta julkaistiin singlenä kappale ”1985”. Nattesferd debytoi Suomen virallisen listan sijalla 9. Kappaleista ”Svartmasse” ja ”Nattesferd” julkaistiin musiikkivideot.


title: Nattesferd

text: Albumi sai positiivisen vastaanoton. Albumiarvosteluiden keskiarvoja mittaavan Metacriticin arvosana albumille on 83/100, mikä perustuu kuuteen ammattilaisarvioon. Kaaoszinen Tom Frankton arvioi yhtyeen onnistuneen säilyttämään kunnianhimonsa ja albumin olevan pelkistetympi ja harkitumpi kuin edeltäjänsä. Soundin Salla Harjula antoi albumille hyvän arvosanan, vaikka sanoikin kaivanneensa hyökkäävämpiä kappaleita.


title: Volvo ÖV4

text: Volvo ÖV4 oli Volvon ensimmäinen automalli. Nimi ÖV4 tulee sanoista Öppen Vagn 4 cylindar eli avoauto, 4 sylinteriä. Auton lempinimeksi tuli kuitenkin Jakob. Ensimmäinen Jakob valmistui 14.4.1927 ja sen ajoi ulos tehtaalta myyntipäälikkö Hilding Johanson.


title: Volvo ÖV4

text: Jakobin kysyntä oli melko rajoittunut, koska pohjoismaiden markkinoilla myytävä avoauto ei ole sääolojen takia mikään myyntimenestys, ÖV4:ssä nimittäin oli vain avattava kuomu, joten sitä ei pystytty talvella käyttämään ollenkaan, autoa valmistettiin vain 300 kappaletta. Sedan versio autosta tunnetaan nimellä Volvo PV4.


title: Volvo ÖV4

text: ÖV4:ää vietiin ulkomaille melko vähän, Suomi oli ensimmäinen maa jonne sitä tuotiin, myöhemmin autoja vietiin myös Tanskaan, Kuubaan, Hollantiin, Palestiinaan, Syyriaan, Egyptiin, Marokkoon ja Argentiinaan.


title: Volvo ÖV4

text: Vuonna 1926 yksi ÖV4 auton prototyypeistä joutui nokkakolariin amerikkalaisen auton kanssa, tuontiauto romuttui mutta volvo selvisi muutamalla naarmulla. Tästä syntyi Volvon turvallisuusajatus ja Volvon koko turvallinen imago, mikä on vielä nykyäänkin yrityksen myyntivaltti.


title: Aigáleo

text: Aigáleo (, myös "Egáleo"), antiikin Aigaleos (, ), on vuori Attikassa Keski-Kreikassa. Sen korkeus on noin 465 metriä.


title: Aigáleo

text: Aigáleo-vuori sijaitsee Ateenan metropolialueen ja Attikan tasangon länsilaidalla ja Thriásion tasangon kaakkoispuolella. Vuoren pituus on noin kahdeksan kilometriä ja se suuntautuu Eleusiinlahdelta Attikan tasangolle lounais-koillissuunnassa. Poíkilo-vuori eli Poikilon Oros on Aigáleon jatke sen pohjoispuolella. Vuoria erottaa Αthinón-valtakatu. Aigáleon kaupunki ja kunta, jotka sijaitsevat vuoren koillispuolella, ovat saaneet nimensä vuoresta. Vuoren ympärillä sijaitsevat myös muun muassa Agía Varvára, Chaïdári, Korydallós, Keratsíni, Pérama, Níkaia ja Skaramagkás.


title: Aigáleo

text: Vuorelta on hyvä näköala Salamiin saarelle ja sitä ympäröivälle merialueelle. Persian kuningas Kserkes seurasi vuorelta Salamiin meritaistelua vuonna 480 eaa. Herodotos kertoo, kuinka Kserkes oli pystyttänyt tätä varten vuorelle valtaistuimensa.


title: Arákynthos

text: Arákynthos () eli Zygós (Ζυγός) on vuori ja vuorijono Aitolia-Akarnaniassa läntisessä Keski-Kreikassa. Sen korkeus on 984 metriä.


title: Arákynthos

text: Arákynthos-vuorilla sijaitsee Kleisoúran rotko. Vuorten pohjoispuolella sijaitsevat Lysimachía- ja Trichonída-järvet, lounaispuolella Mesolóngin–Aitolikón laguunit ja eteläpuolella Korintinlahti. Agrínion kunnan osa Arákynthoksen kunnallisyksikkö, entinen itsenäinen kunta, on saanut nimensä vuoresta.


title: Ardittós

text: Ardittós ( eli Λόφος Αρδηττού, "Lófos Ardittoú"), antiikin Ardettos (, ), on kukkula Pagkrátin kaupungiosassa Ateenassa Kreikassa. Sen korkeus on 133 metriä.


title: Ardittós

text: Kukkula sai nimensä antiikin aikaisesta Ardettes-nimisestä heeroksesta, jonka kerrotaan sovittaneen ateenalaisten väliset erimielisyydet. Siitä lähtien kukkula oli paikka, jossa heliaia-oikeusistuimen tuomarit vannoivat valansa. Kukkula sijaitsi Ilissos-joen etelärannalla. Kukkulalla oli Tykhelle omistettu temppeli sekä myöhemmin myös Herodes Atticuksen hauta. Panateenalainen stadion sijaitsi Ardettos- ja Agra-kukkuloiden välisessä laaksossa.


title: Ardittós

text: Nykyisin kukkula on puistoa. Uudelleenrakennettu stadion (Panathinaïkó-stadion) sijaitsee sen koillispuolella. Kukkulan pohjoispuolelta kulkee Ardittoú-katu.


title: Attikan tasanko

text: Attikan tasanko (), usein myös "Ateenan tasanko" (Λεκανοπέδιο Αθηνών, "Lekanopédio Athinón") on tasanko Attikassa Kreikassa. Ateenan kaupunki ja pääosa sen metropolialueesta sijaitsevat tasangolla ja täyttävät sen nykyisin lähes kokonaan.


title: Attikan tasanko

text: Attikan tasangon keskellä kohoavat Akropolis-kukkula ("Akrópoli"), Lykavittós-kukkula sekä Tourkovoúnia-kukkulajono. Tasangon halki virtaa Kifisós-joki. Tasangon pohjoispuolella sijaitsee Párnitha-vuori, koillispuolella Pentéli-vuori, itäpuolella Ymittós-vuori ja Mesógeian tasanko, ja länsipuolella Aigáleo- ja Poíkilo-vuoret ja Thriásion tasanko. Etelässä Attikan tasanko aukeaa Saroninlahdelle.


title: Attikan tasanko

text: Hallinnollisesti Attikan tasangon alue jakautuu Keski-Ateenan, Länsi-Ateenan, Pohjois-Ateenan, Etelä-Ateenan ja Pireuksen alueyksiköihin ja edelleen lukuisiin kuntiin. Varsinainen Ateenan kaupunki ja kunta sijaitsee tasangon keskellä. Ateenan metropolialue on kasvanut tasangon laajuiseksi nopeasti ja suhteellisen hallitsemattomasti 1900-luvun jälkimmäisen puoliskon aikana. Tasanko on Kreikan tiheimmin asuttu alue ja myös yksi koko Euroopan tiheimmin asuttuja alueita.


title: Attikan tasanko

text: Antiikin Ateenassa tasangon asukkaat ("pediakoi") muodostivat arkaaisella kaudella yhden väestöryhmän, jota vastaan antiikin kirjailijat asettavat tuon ajan politiikassa Attikan rannikon asukkaat ("paralioi") sekä vuorten takaisten alueiden (kuten Mesógeian tasangon) asukkaat ("hyperakrioi" tai "diakrioi").


title: Eláti

text:
Eláti () eli Stavrotá (Σταυρωτά) on vuori ja vuorijono Lefkaksen saarella Jooniansaarilla Kreikassa. Se on saaren korkein vuori ja sen korkeus on 1 182 metriä. Vuoren korkeimman huipun nimi on Stavrotá, mitä nimeä käytetään myös koko vuoresta. Toiseksi korkeimpaan huippuun, jonka korkeus on 1 126 metriä, viitataan usein erikseen nimellä Eláti. Siksi myös sen korkeus ilmoitetaan joskus koko vuoren korkeudeksi.
Vuori sijaitsee Lefkaksen keskiosissa Karyán Egkloúvin kylän eteläpuolella. Vuorelta on hyvä näköala lähes koko saarelle.


title: Mesógeia

text:
Mesógeia () tai Mesógaia (Μεσόγαια) on tasanko itäisessä Attikassa Kreikassa. Mesógeia käsittää itäisen Attikan sisämaan sekä itärannikon, ja sillä sijaitsee Ateenan metropolialueen itäosa esikaupunkeineen.
Hallinnollisesti Mesógeian alue kuuluu Itä-Attikan alueyksikköön. Se koostuu pääpiirteissään kunnista Pallíni, Rafína-Pikérmi, Paianía, Spáta-Artémida, Kropía ja Markópoulo Mesogaías. Mesógeian tasangon länsipuolella sijaitsee Ymittós-vuori ja Attikan tasanko, pohjoispuolella Pentéli-vuori ja Marathonin tasanko, ja eteläpuolella Soúnion niemi.


title: Mesógeia

text: Viime vuosikymmeninä Ateenan metropolialue on laajentunut huomattavasti tasangolle. Vielä 1980-luvulla alue oli pääosin viljelykäytössä. Nykyisin tasangolla on lukuisia kaupunkeja ja kyliä sekä teollisuusalueita. Spátan kaupunki sijaitsee tasangon keskellä. Rannikolla sijaitsevat alueen satamakaupungit Rafína ja Pórto Ráfti. Myös Ateenan kansainvälinen lentoasema, joka avattiin vuonna 2001, sijaitsee tasangolla. Muu alue tasangosta on edelleen pitkälti viljelykäytössä. Mesógeian alue kytkeytyy Ateenan keskustaan Ymittóksen pohjoispuolelta kiertävien valtatien A6 eli Attikan valtatien sekä metrolinjan 3 välityksellä.


title: Mesógeia

text: Antiikin Mesogeia tai Mesogaia oli yksi Ateenan kaupunkivaltion Kleistheneen uudistuksen mukaisista pääalueista. Se käsitti varsinaisen kaupungin ("asty") ja rannikon ("paralia") ulkopuolisen Attikan sisämaa-alueen. Tähän kolmijakoon perustui fylejen jako trittyksiin. Mesogeia-maalari oli 600-luvun alussa eaa. toiminut nimeltä tuntematon keramiikkamaalari.


title: Poíkilo

text: Poíkilo (), antiikin Poikilon Oros (, ”Kirjava vuori”, ), on vuori Attikassa Keski-Kreikassa. Sen korkeus on noin 465 metriä.


title: Poíkilo

text: Poíkilo-vuori sijaitsee Ateenan metropolialueen ja Attikan tasangon länsilaidalla ja Thriásion tasangon itäpuolella. Sen pituus on noin 11 kilometriä. Vuoren eteläpuolella sijaitsee Aigáleo-vuori, jonka jatke se on. Vuoria erottaa Αthinón-valtakatu. Kauempana Poíkilo-vuoren pohjoispuolella sijaitsee Párnitha-vuori. Lounaispäässä vuori päättyy Eleusiinlahteen.


title: Poíkilo

text: Vuoren juurella sijaitsevat muun muassa Kamateró, Petroúpoli, Peristéri, Chaïdári ja Skaramagkás.


title: Thriásion tasanko

text: Thriásion tasanko () eli "Eleusiin tasanko" on tasanko läntisessä Attikassa Kreikassa.


title: Thriásion tasanko

text:
Thriásion tasangon erottavat sen itäpuolella sijaitsevasta Attikan tasangosta ja Ateenan metropolialueen pääalueesta Poíkilo- ja Aigáleo-vuoret. Tasangon pohjoispuolella sijaitsee Párnitha-vuori, ja länsipuolella Patéras-vuori ja Megarída. Etelässä tasanko avautuu Eleusiinlahdelle.
Hallinnollisesti Thriásion tasangon alue kuuluu Länsi-Attikan alueyksikköön. Tasangon alue on nykyisin suurelta osalta Ateenan läntisiä esikaupunkeja ja teollisuusaluetta. Tärkeimmät kaupungit ovat Elefsína, Mándra, Magoúla ja Asprópyrgos. Tasangolla on myös muun muassa Elefsínan sotilaslentokenttä. Tasangon pohjoisosan halki kulkee Attikan valtatie (A6) sekä Ateenan metropolialueen paikallisjunan (Proastiakós) rata.


title: Thriásion tasanko

text: Tasanko on saanut nimensä antiikin ajan Thriasta, joka oli yksi antiikin Ateenan demoksista. Antiikin aikana alueen merkittävin kaupunki oli Eleusiin mysteereistä tunnettu Eleusis, jonne johti Ateenasta Pyhä tie. Tasangon halki virtasi pieni Kefissos-virta, jota ei tule sekoittaa Attikan tasangon suurempaan Kefissos-jokeen (nykyinen Kifisós).


title: Giant Metrewave Radio Telescope

text: Giant Metrewave Radio Telescope (GMRT) on Intiassa lähellä Punea sijaitseva radioteleskooppiryhmä, joka koostuu kolmestakymmenestä halkaisijaltaan 45-metrisestä radioteleskoopista. Observatoriota hoitaa National Centre for Radio Astrophysics, joka kuuluu Tata Institute of Fundamental Researchiin.


title: Giant Metrewave Radio Telescope

text: Giant Metrewave Radio Telescope koostuu kolmestakymmenestä radioteleskoopista jotka ovat 45 metrisiä lautasantenneja. Ne käyttävät radiotaajuuksien metristä aallonpituusaluetta. Lautasten tukirakenne on tehty kevyeksi minkä mahdollistaa se ettei Intiassa ole tasangolla lunta. Siinä on 16 paraabelin muodostavaa tukirakennetta jotka on tehty pyöreästä teräsputkesta ja kiristetty teräksestä valmistetuilla vaijereilla jotka on sijoitettu lähelle paraabelin pintaa. Heijastuspinta koostuu kevyestä teräsverkosta jonka lankojen paksuus on 0,55 millimetriä ja reikien koko vaihtelee keskustan läheltä 10  × 10 millimetristä uloimpien 20 × 20 millimetriin. Antennin teräsosissa on käytetty yksinomaan ruostumatonta terästä.


title: Giant Metrewave Radio Telescope

text: Lautaset on kiinnitetty kiinnitetty 15 metrin korkean betonitornin päälle. Antennilautasen paino 80 tonnia ja vastapaino noin 40 tonnia. Paraabeliheijastinantennit ovat Y:n muodossa ja toimivat yhdessä radiointerferometrinä. Suurin perusviivan pituus on noin 25 kilometriä.


title: Giant Metrewave Radio Telescope

text: Käytetyt radiotaajuudet ovat 50, 153, 233, 325, 610 ja 1420 MHz. Kaikilla taajuuksilla on kaksi polarisaatiota joten ne pystyvät tarkkailemaan taivasta kahdella ei taajuudella samanaikaisesti. Nämä aallonpituudet on valittu sen vuoksi että niiden alueella on tässä osassa Intiaa vähemmän ihmisten aiheuttamia häiriöitä. Näillä taajuuksilla antennien suurimmat saavuttamat resoluutiot ovat alimmilla taajuuksilla 60″ ja 1,4 GHz enää 2″.


title: Giant Metrewave Radio Telescope

text: GMRT:ä käytettiin ensimmäisen kerran avaruusaluksen seurantaa vuonna 2016, kun sillä seurattiin Schiaparelli-luotaimen laskeutumista Marsiin. GMRT seurasi Schiaparellin heikon merkkisinganaalin doppler punasiirtymiä. Se myös havaitsi signaalin katkeamisen 50 sekuntia ennen laskeutumista.


title: Tourkovoúnia

text: Tourkovoúnia () tai Lykovoúnia (Λυκοβούνια), antiikin Ankhesmos (), on kukkula Attikassa Kreikassa. Se sijaitsee Attikan tasangolla Lykavittós-kukkulan koillispuolella varsinaisen Ateenan kaupungin ja kunnan pohjoisosassa. Kukkulan korkeus on noin 338 metriä, ja se on korkein varsinaisen Ateenan kaupungin alueen kukkuloista.


title: Tourkovoúnia

text: Kukkulan nimi tarkoittaa ”Turkkilaisvuorta”. Nimi on mahdollisesti peräisin siitä, että osmanivallan aikana alueella oli turkkilaisten sotilaiden leiri tai turkkilainen hautausmaa. Toinen nimi "Lykovoúnia" tarkoittaa ”Susivuorta”, ja viittaa mahdollisesti alueen syrjäisyyteen entisaikaan sekä alueella eläneisiin susiin. Kerrotaan, että kukkulalla oli antiikin aikana Zeuksen patsas.


title: Tourkovoúnia

text: Nykyisin kukkulalla sijaitsevat muun muassa Attikan lehto ("Attikó álsos") sekä profeetta Elialle omistettu luostari ("Moní Profíti Ilía"). Kukkulan ympärillä sijaitsevat Ateenan kaupunginosat Áno Kypséli, Néa Kypséli, Néa Filothéi ja Girokomeío. Kukkulan pohjoispuolella sijaitsee Galátsin kaupunki ja koillispuolella Psychikón kaupunki.


title: Schiaparelli

text: Schiaparelli tarkoittaa seuraavia asioita:


title: Purjehdus Bysanttiin

text: Purjehdus Bysanttiin on vuonna 1990 julkaistu käännös Robert Silverbergin kolmesta alkuteoksesta: The Secret Sharer, Sailing To Byzantium, Enter A Solider. Kirja koostuu kolmesta kertomuksesta: Salainen seuralainen, Tulkoon sotilas — ja myöhemmin: vielä toinen ja Purjehdus Bysanttiin.


title: Siirtolaisuus Yhdysvaltoihin

text: Siirtolaisuus Yhdysvaltoihin on tuonut Yhdysvaltoihin kymmeniä miljoonia siirtolaisia kaikkialta maailmasta. Yhdysvaltain siirtolaisuus voidaan jakaa kolmeen vaiheeseen: siirtokuntien ajan maahanmuuttoon, joka tuli pääasiassa Britanniasta ja Saksasta; 1800-luvun ja 1900-luvun alun maahanmuuttoon, joka tuli Länsi-, Etelä- ja Itä-Euroopasta; sekä 1900-luvun jälkipuoliskolla alkaneeseen maahanmuuttoon, joka on tullut enimmäkseen Latinalaisesta Amerikasta ja Aasiasta. Yhdysvaltoihin tuotiin lisäksi 1800-luvulle asti orjia Afrikasta.


title: Siirtolaisuus Yhdysvaltoihin

text: Nykyisen Yhdysvaltain alueen ensimmäiset siirtolaiset olivat englantilaisia, jotka perustivat maahan ensimmäiset pysyvät siirtokunnat. Vuonna 1607 britit perustivat siirtokuntansa nykyiseen Virginiaan Jamestownin siirtokunnan. Virginiaan tuli 1600-luvun puoliväliin mennessä jo noin 40 000 englantilaista siirtolaista. "Mayflower"-laivalla uskonnollista vainoa Hollantiin paenneet Pohjois-Englannin separatistit, "pilgrimit" eli ‘pyhiinvaeltajat’, perustivat vuonna 1620 siirtokunnakseen Plymouthin nykyisessä Massachusettsissa. Vuosista 1628–1629 alkaen Amerikkaan alkoi muuttaa Englannin valtiokirkkoja vastustaneita puritaaneja, jotka perustivat ensimmäisen siirtokuntansa 1630.